REGOLAMENT TA' IMPLIMENTAZZJONI TAL-KUMMISSJONI (UE) 2019/688

tat-2 ta' Mejju 2019

li jimponi dazju anti-dumping definittiv fuq importazzjonijiet ta' ċerti prodotti ta' azzar miksi b'materjal organiku li joriġinaw mir-Repubblika Popolari taċ-Ċina wara rieżami ta' skadenza skont l-Artikolu 18 tar-Regolament (UE) 2016/1037 tal-Parlament Ewropew u tal-Kunsill

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1037 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet sussidjati minn pajjiżi mhux membri tal-Unjoni Ewropea (1) (“ir-Regolament bażiku”), u b'mod partikolari l-Artikolu 18 tiegħu,

Billi:

1. PROĊEDURA

1.1. Miżuri fis-seħħ

(1) Il-Kunsill, permezz tar-Regolament ta' Implimentazzjoni (UE) Nru 215/2013 (2), impona dazju kumpensatorju definittiv fuq l-importazzjonijiet ta' ċerti prodotti ta' azzar miksi b'materjal organiku li joriġinaw mir-Repubblika tal-Poplu taċ-Ċina (“iċ-Ċina”, “ir-RPĊ” jew “il-pajjiż ikkonċernat”). Id-dazji kumpensatorji li hemm fis-seħħ bħalissa jvarjaw minn 13,7 % sa 44,7 % (“il-miżuri oriġinali”). L-investigazzjoni li wasslet għall-impożizzjoni tal-miżuri oriġinali minn hawn 'il quddiem ser issir referenza għaliha bħala “l-investigazzjoni oriġinali”.

(2) Il-Kunsill, permezz tar-Regolament ta' Implimentazzjoni tal-Kunsill (UE) Nru 214/2013 (3), impona dazju kumpensatorju fuq l-importazzjonijiet ta' ċerti prodotti ta' azzar miksi b'materjal organiku li joriġinaw mir-Repubblika tal-Poplu taċ-Ċina. Id-dazji kumpensatorji li hemm fis-seħħ bħalissa jvarjaw minn 0 % sa 26,1 %.

(3) Il-livell tad-dazji kkombinati jvarja minn 13,7 % sa 58,3 %.

1.2. Talba għal rieżami ta' skadenza

(4) Wara l-pubblikazzjoni ta' avviż ta' skadenza imminenti tal-miżuri kumpensatorji definittivi fis-seħħ (4), fit-13 ta' Diċembru 2017, il-Kummissjoni rċeviet talba għall-bidu ta' rieżami ta' skadenza tal-miżuri kumpensatorji skont l-Artikolu 18) tar-Regolament bażiku.

(5) It-talba tressqet mill-Assoċjazzjoni Ewropea tal-Azzar (“EUROFER”) f'isem il-produtturi li jirrappreżentaw aktar minn 70 % tal-produzzjoni totali tal-Unjoni ta' ċerti prodotti ta' azzar miksi b'materjal organiku (“l-applikant”).

(6) It-talba sostniet li l-iskadenza tal-miżuri kumpensatorji x'aktarx li tirriżulta fil-kontinwazzjoni jew fir-rikorrenza ta' sussidjar u dannu għall-industrija tal-Unjoni.

1.3. Bidu ta' rieżami ta' skadenza

(7) Wara li ddeterminat li kienet teżisti biżżejjed evidenza biex jinbeda rieżami ta' skadenza, fl-14 ta' Marzu 2018 il-Kummissjoni ħabbret, permezz ta' notifika ppubblikata f'Il-Ġurnal Uffiċjali tal-Unjoni Ewropea (5) (“in-Notifika ta' Bidu”), il-bidu ta' rieżami ta' skadenza tal-miżuri kumpensatorji applikabbli skont l-Artikolu 18 tar-Regolament bażiku.

(8) Qabel il-bidu tar-rieżami ta' skadenza, u skont l-Artikolu 10(7) tar-Regolament bażiku, il-Kummissjoni nnotifikat lill-Gvern Ċiniż li kienet irċeviet talba għal rieżami ddokumentata kif xieraq u stiednet lill-Gvern Ċiniż għal konsultazzjonijiet skont l-Artikolu 10(7) tar-Regolament bażiku. Fid-9 ta' Marzu 2018 saru konsultazzjonijiet, iżda ma setgħet tintlaħaq l-ebda soluzzjoni maqbula reċiprokament.

1.4. Investigazzjoni parallela

(9) Il-Kummissjoni, permezz ta' notifika ppubblikata fil-Ġurnal Uffiċjali tal-Unjoni Ewropea fl-14 ta' Marzu 2018 (6), ħabbret ukoll il-bidu ta' rieżami ta' skadenza skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill (7) tal-miżuri anti-dumping definittivi fis-seħħ fir-rigward tal-importazzjonijiet ta' prodotti ta' azzar miksi b'materjal organiku li joriġinaw miċ-Ċina.

1.5. Investigazzjoni

1.5.1. Il-perjodu ta' investigazzjoni tar-rieżami u l-perjodu kkunsidrat

(10) L-investigazzjoni tal-probbiltà ta' kontinwazzjoni jew ta' rikorrenza ta' sussidjar kopriet perjodu mill-1 ta' Jannar 2017 sal-31 ta' Diċembru 2017 (“il-perjodu tal-investigazzjoni tar-rieżami” jew “PIR”). L-eżami tax-xejriet rilevanti għall-valutazzjoni tal-probabbiltà ta' kontinwazzjoni jew ta' rikorrenza ta' dannu kopra l-perjodu mill-1 ta' Jannar 2014 sat-tmiem tal-perjodu ta' investigazzjoni tar-rieżami (“il-perjodu kkunsidrat”).

1.5.2. Il-partijiet interessati

(11) Fin-Notifika ta' Bidu, il-Kummissjoni talbet lill-partijiet interessati kollha biex jagħmlu kuntatt magħha sabiex jipparteċipaw fl-investigazzjoni. Barra minn hekk, il-Kummissjoni informat individwalment lill-applikant, lill-produtturi magħrufa fl-Unjoni u lill-assoċjazzjonijiet rilevanti tagħhom, lill-produtturi esportaturi magħrufa fiċ-Ċina, lill-importaturi mhux relatati magħrufa fl-Unjoni, lill-utenti mhux relatati fl-Unjoni magħrufa li huma kkonċernati u lir-rappreżentanti tal-pajjiż esportatur, dwar il-bidu tar-rieżami ta' skadenza u stednithom biex jipparteċipaw.

(12) Il-partijiet interessati kollha ġew mistiedna jesprimu l-fehmiet tagħhom, jippreżentaw l-informazzjoni u jipprovdu evidenza ta' sostenn fil-limiti ta' żmien stabbiliti fin-Notifika ta' Bidu. Il-partijiet interessati ngħataw ukoll l-opportunità li jitolbu bil-miktub għal seduta ta' smigħ mas-servizzi ta' investigazzjoni tal-Kummissjoni u/jew mill-Uffiċjal tas-Seduta fil-proċedimenti kummerċjali.

1.5.3. Kampjunar

(13) Fin-Notifika ta' Bidu, il-Kummissjoni ddikjarat li hija tista' tieħu kampjun minn fost il-partijiet interessati skont l-Artikolu 27 tar-Regolament bażiku.

1.5.3.1. Il-kampjunar tal-produtturi esportaturi fir-RPĊ

(14) Sabiex tiddeċiedi jekk il-kampjunar kienx meħtieġ fir-rigward tal-produtturi esportaturi u, jekk iva, sabiex tagħżel kampjun, il-Kummissjoni talbet lill-produtturi esportaturi kollha magħrufa fir-RPĊ sabiex jipprovdu l-informazzjoni speċifikata fin-Notifika ta' Bidu. Barra minn hekk, il-Kummissjoni talbet lill-Missjoni tar-RPĊ għall-Unjoni Ewropea sabiex tidentifika u/jew tikkuntattja lil produtturi esportaturi oħrajn, jekk hemm, li jistgħu jkunu interessati jipparteċipaw fl-investigazzjoni.

(15) Żewġ produtturi esportaturi pprovdew l-informazzjoni mitluba fl-Anness I tan-Notifika ta' Bidu għall-finijiet ta' kampjunar iżda l-ebda wieħed minnhom ma kien jipproduċi prodotti tal-azzar miksi b'materjal organiku kif definit fin-Notifika ta' Bidu. Kien hemm ukoll it-tielet produttur esportatur li ppreżenta ruħu sitt ġimgħat wara l-iskadenza għat-tweġibiet għall-formola tal-kampjunar. Dan il-produttur esportatur ingħata l-istatus ta' parti interessata, iżda tqies bħala li ma kkooperax, minħabba li qatt ma wieġeb għall-formola tal-kampjunar jew ipprova jwieġeb għall-kwestjonarju tal-produttur esportatur.

(16) Konsegwentement, il-Kummissjoni infurmat lill-awtoritajiet tar-RPĊ permezz ta' Note Verbale tat-18 ta' Lulju 2018, li tista' tirrikorri għall-użu tal-fatti disponibbli skont l-Artikolu 28(1) tar-Regolament bażiku meta teżamina l-kontinwazzjoni jew ir-rikorrenza tas-sussidjar. L-awtoritajiet tar-RPĊ ma rreaġixxewx għan-Nota.

1.5.3.2. Il-kampjunar tal-produtturi tal-Unjoni

(17) Fin-Notifika ta' Bidu, il-Kummissjoni ddikjarat li hija kienet għażlet b'mod provviżorju kampjun ta' produtturi tal-Unjoni, skont l-Artikolu 27 tar-Regolament bażiku. Qabel il-bidu, kien hemm 21 produttur tal-Unjoni li pprovdew l-informazzjoni mitluba għall-għażla tal-kampjun u esprimew ir-rieda tagħhom li jikkooperaw mal-Kummissjoni. Abbażi ta' dan, il-Kummissjoni għażlet b'mod provviżorju kampjun ta' tliet produtturi, li nstab li kienu rappreżentattivi tal-industrija tal-Unjoni f'termini tal-volum tal-produzzjoni u l-bejgħ tal-prodott simili fl-Unjoni. Il-produtturi tal-Unjoni inklużi fil-kampjun kienu jammontaw għal 28 % tal-produzzjoni totali stmata tal-industrija tal-Unjoni u għal 27 % tal-volum tal-bejgħ totali tal-industrija tal-Unjoni lil klijenti mhux relatati fl-Unjoni matul il-perjodu ta' investigazzjoni tar-rieżami. Il-Kummissjoni stiednet lill-partijiet interessati jikkummentaw dwar il-kampjun provviżorju. Ma wasal l-ebda kumment u, b'hekk, il-kampjun provviżorju kien ikkonfermat. Il-kampjun tqies li kien rappreżentattiv għall-industrija tal-Unjoni.

1.5.3.3. Il-kampjunar tal-importaturi

(18) Sabiex tiddeċiedi jekk il-kampjunar kienx meħtieġ u, jekk iva, tagħżel kampjun, il-Kummissjoni talbet lid-disa' importaturi identifikat fit-Talba sabiex jipprovdu l-informazzjoni speċifikata fin-Notifika ta' Bidu. Ħadd minnhom ma resaq 'il quddiem.

1.5.4. Kwestjonarji u żjarat ta' verifika

(19) Il-Kummissjoni bagħtet kwestjonarji lit-tliet produtturi tal-Unjoni inklużi fil-kampjun, lill-applikant u lill-Gvern taċ-Ċina. It-tweġibiet għall-kwestjonarji waslu mingħand it-tliet produtturi tal-Unjoni inklużi fil-kampjun u l-applikant.

(20) Il-Kummissjoni vverifikat l-informazzjoni kollha li qieset bħala meħtieġa għad-determinazzjoni tal-probabbiltà ta' kontinwazzjoni jew rikorrenza ta' sussidjar u dannu u għat-test tal-interess tal-Unjoni. Saru żjarat ta' verifika fil-bini tal-partijiet interessati li ġejjin: (a) il-produtturi tal-Unjoni: — ArcelorMittal Belgium, il-Belġju — Marcegaglia Carbon Steel SpA, l-Italja — Tata Steel Maubeuge SA, Franza (b) L-Assoċjazzjoni tal-produtturi tal-Unjoni: — EUROFER, il-Belġju

1.5.5. Proċedura sussegwenti

(21) Fit-22 ta' Frar 2019, il-Kummissjoni ddivulgat il-fatti u l-konsiderazzjonijiet essenzjali li abbażi tagħhom kienet beħsiebha timponi dazji kumpensatorji. Il-partijiet kollha ngħataw perjodu li fih setgħu jikkummentaw dwar din id-divulgazzjoni.

(22) Il-Kummissjoni rċeviet kummenti biss mingħand l-applikant. Huma indirizzati fit-Taqsima 3.3 hawn taħt.

2. IL-PRODOTT IKKONĊERNAT U L-PRODOTT SIMILI

2.1. Il-prodott ikkonċernat

(23) Il-prodott ikkonċernat minn dan ir-rieżami ta' skadenza huwa l-istess bħal dak fl-investigazzjoni oriġinali, jiġifieri ċerti prodotti ta' azzar miksi b'materjal organiku, jiġifieri prodotti ċatti rrumblati tal-azzar liga jew mhux liga (mhux inkluż l-azzar inossidabbli) li huma miżbugħa, mogħtija l-verniċ jew miksija bil-plastik fuq mill-inqas naħa waħda, esklużi l-hekk imsejħa “pannelli sandwich” ta' tip użat għall-applikazzjonijiet fil-bini u li jikkonsistu f'żewġ folji tal-metall fuq barra u b'qalba ta' stabbilizzazzjoni ta' materjal għall-insulazzjoni marsus bejniethom, esklużi dawk il-prodotti b'kisja finali ta' trab taż-żingu (żebgħa rikka fiż-żingu, li fiha piż ta' 70 % jew aktar ta' żingu), u esklużi dawk il-prodotti b'sottostrat b'kisja metallika ta' kromju jew landa; li bħalissa jaqgħu taħt il-kodiċijiet NM ex 7210 70 80, ex 7212 40 80, ex 7225 99 00, ex 7226 99 70 (kodiċi TARIC 7210708011, 7210708091, 7212408001, 7212408021, 7212408091, 7225990011, 7225990091, 7226997011 u 7226997091, u li joriġinaw miċ-Ċina (“il-prodott taħt rieżami” jew azzar miksi b'materjal organiku “OCS”).

(24) Il-prodott taħt rieżami jinkiseb bl-applikazzjoni ta' kisja organika għal prodotti ċatti rrumblati tal-azzar. Il-kisi b'materjal organika jipprovdi protezzjoni u karatteristiċi estetiċi u funzjonali lill-prodotti tal-azzar.

(25) Il-prodott taħt rieżami jintuża prinċipalment fis-settur tal-kostruzzjoni u għal proċessar ulterjuri fi prodotti li jintużaw fil-kostruzzjoni. Applikazzjonijiet oħrajn jinkludu apparat domestiku.

2.2. Prodott simili

(26) L-ebda waħda mill-partijiet interessati ma kkummentat dwar il-prodott simili. B'hekk, kif stabbilit fl-investigazzjoni oriġinali, din l-investigazzjoni tar-rieżami ta' skadenza kkonfermat li l-prodott maħdum u mibjugħ fis-swieq domestiċi taċ-Ċina, u l-prodott maħdum u mibjugħ fl-Unjoni mill-produtturi tal-Unjoni għandhom l-istess karatteristiċi fiżiċi u tekniċi bażiċi u użi finali. Għalhekk, huma meqjusa bħala prodotti simili fis-sens tal-Artikolu 2(c) tar-Regolament bażiku.

3. IL-PROBABBILTÀ TA' RIKORRENZA TAS-SUSSIDJAR

(27) Skont l-Artikolu 18 tar-Regolament bażiku, u kif iddikjarat fin-Notifika ta' Bidu, il-Kummissjoni eżaminat jekk huwiex probabbli li l-iskadenza tal-miżuri eżistenti twassal għal kontinwazzjoni tas-sussidjar.

3.1. In-nuqqas ta' kooperazzjoni u l-użu tal-fatti disponibbli skont l-Artikolu 28(1) tar-Regolament bażiku.

(28) Fl-4 ta' Ġunju 2018, il-Kummissjoni bagħtet kwestjonarju lill-Gvern Ċiniż li kien jinkludi kwestjonarji speċifiċi għall-Export Import Bank of China (“EXIM”) and China Export & Credit Insurance Corporation (“Sinosure”) abbażi tal-fatt li dawn, filwaqt li kienu qed jaġixxu taħt il-kontroll tal-Gvern Ċiniż, ipprovdew self u servizzi finanzjarji lill-industrija tal-azzar miksi b'materjal organiku skont l-informazzjoni fit-talba u/jew fl-investigazzjoni oriġinali.

(29) Barra minn hekk, il-Gvern Ċiniż intalab jibgħat kwestjonarju għall-banek u istituzzjonijiet finanzjarji oħrajn li l-Gvern Ċiniż kien jaf li pprovdew self lill-industrija kkonċernata kif ukoll lill-produtturi u lid-distributuri ta' azzar laminat bis-sħana u bil-kesħa li jipprovdi inputs għall-produzzjoni tal-prodott taħt rieżami.

(30) Il-Kummissjoni ma rċeviet l-ebda tweġiba għal dawn il-kwestjonarji, la mill-Gvern Ċiniż u lanqas mill-EXIM, Sinosure jew minn kumpaniji upstream.

(31) Permezz tan-Note Verbale tat-18 ta' Lulju 2018, il-Kummissjoni informat lill-awtoritajiet Ċiniżi li wara n-nuqqas ta' kooperazzjoni mill-Gvern Ċiniż u l-produtturi esportaturi Ċiniżi tal-prodott taħt rieżami, kif spjegat fil-premessa (16), il-Kummissjoni kien beħsiebha tagħmel il-konstatazzjonijiet tagħha abbażi tal-fatti disponibbli, skont l-Artikolu 28(1) tar-Regolament bażiku. Huma ġew informati wkoll li konstatazzjoni bbażata fuq il-fatti disponibbli tista' tkun anqas favorevoli milli kieku l-Gvern Ċiniż u l-produtturi esportaturi kienu kkooperaw.

(32) Ma wasal l-ebda kumment f'dan ir-rigward. Il-Kummissjoni, skont l-Artikolu 28 tar-Regolament bażiku, qieset l-użu tal-fatti disponibbli neċessarji sabiex tiġi stabbilita l-kontinwazzjoni tal-prattiki ta' sussidjar taċ-Ċina fl-industrija tal-azzar miksi b'materjal organiku.

(33) Rigward l-użu tal-fatti disponibbli, il-Korp tal-Appell fakkar li l-Artikolu 12.7 tal-Ftehim tad-WTO jippermetti l-użu tal-fatti rreġistrati għall-għan biss ta' sostituzzjoni tal-informazzjoni li tista' tkun nieqsa, sabiex is-sussidjar jew id-dannu jiġu ddeterminati b'mod preċiż. Għaldaqstant, il-Korp tal-Appell spjega li “jrid ikun hemm konnessjoni bejn l-“informazzjoni meħtieġa” li hija nieqsa u l-“fatti disponibbli” partikolari li fuqhom tkun ibbażata determinazzjoni skont l-Artikolu 12.7.” Għalhekk, “awtorità li tinvestiga jeħtiġilha tuża dawk il-“fatti disponibbli” li “jissostitwixxu b'mod raġonevoli l-informazzjoni li parti interessata naqset milli tipprovdi”, bil-għan li tintlaħaq determinazzjoni preċiża.” Il-Korp tal-Appell spjega wkoll li “l-fatti disponibbli” jirreferu għal dawk il-fatti li huma fil-pussess tal-awtorità li qed tinvestiga u fuq ir-rekords miktubin tagħha. Minħabba li d-determinazzjonijiet skont l-Artikolu 12.7 għandhom isiru abbażi tal-“fatti disponibbli”, “dawn ma jistgħux isiru fuq il-bażi ta' suppożizzjonijiet mhux fattwali jew spekulazzjoni.” Barra minn hekk, meta jiġi rraġunat u evalwat liema mill-fatti disponibbli jistgħu jissostitwixxu b'mod raġonevoli l-informazzjoni nieqsa, “il-fatti kollha sostanzjati rreġistrati għandhom jiġu kkunsidrati” minn awtorità tal-investigazzjoni. Il-Korp tal-Appell spjega li l-aċċertazzjoni li s-“sostituzzjonijiet raġonevoli għall-“informazzjoni meħtieġa” nieqsa tinvolvi proċess ta' raġunament u evalwazzjoni” mill-parti tal-awtorità tal-investigazzjoni. Fejn hemm diversi fatti disponibbli għall-awtorità tal-investigazzjoni li trid tagħżel minnhom, “jidher li jsegwi b'mod naturali li l-proċess tar-raġunament u l-evalwazzjoni jinvolvu livell ta' tqabbil” sabiex tintlaħaq determinazzjoni preċiża. L-evalwazzjoni tal-“fatti disponibbli” li hija meħtieġa, u l-forma li din tista' tieħu, jiddependu fuq iċ-ċirkostanzi partikolari ta' każ speċifiku, inkluża n-natura, il-kwalità, u l-ammont ta' evidenza rreġistrata u d-determinazzjonijiet partikolari li jridu jsiru. In-natura u l-livell tal-ispjegazzjoni u l-analiżi meħtieġa se jvarjaw skont il-ħtieġa minn determinazzjoni għal oħra (8).

(34) Għaldaqstant, il-Kummissjoni użat għall-analiżi tagħha l-fatti kollha disponibbli għaliha, b'mod partikolari: (a) it-talba għal rieżami ta' skadenza skont l-Artikolu 18 tar-Regolament bażiku li jikkonċerna d-dazji antisussidji fuq l-importazzjonijiet ta' OCS li joriġina miċ-Ċina, tat-13 ta' Diċembru 2017 (“it-talba”); (b) ir-riżultati ta' investigazzjonijiet preċedenti antisussidji mwettqa mill-Kummissjoni kontra l-istess prodott jew industriji upstream fiċ-Ċina, bħall-OCS (9) (“l-investigazzjoni oriġinali”) u prodotti ċatti b'laminazzjoni termali (10) (“l-investigazzjoni HRFP” jew ir-Regolament dwar l-HRFP); (c) ir-riżultati tal-aktar investigazzjonijiet riċenti antisussidji mwettqa mill-Kummissjoni dwar industriji inċentivati fiċ-Ċina, bħat-tajers pnewmatiċi (11) (“l-investigazzjoni dwar it-tajers”) u r-roti elettriċi (12) (“l-investigazzjoni dwar ir-roti elettriċi”) fejn ġie eżaminat sussidjar simili; (d) Dokument ta' Ħidma tal-Persunal tal-Kummissjoni dwar id-disturbi sinifikanti fl-ekonomija tar-RPĊ għall-finijiet ta' investigazzjoni dwar id-difiża tal-kummerċ (“ir-Rapport dwar iċ-Ċina”) (13); (e) il-preżentazzjoni tal-industrija tal-Unjoni tal-21 ta' Diċembru 2018 dwar il-fatti disponibbli u l-użu ta' sussidji ġodda (“il-preżentazzjoni tal-21 ta' Diċembru”) (14).

3.2. Rimarki ġenerali dwar is-settur tal-azzar fiċ-Ċina

(35) Qabel analizzat l-allegat sussidjar fil-forma ta' sussidji speċifiċi jew programmi ta' sussidju (it-taqsima 3.4 u wara, ta' hawn taħt), il-Kummissjoni vvalutat il-pjanijiet, il-proġetti u dokumenti oħrajn tal-gvern, li kienu rilevanti għal aktar minn sussidju jew programm ta' sussidju wieħed. Hija kkonstatat li s-sussidji jew il-programmi ta' sussidju kollha taħt valutazzjoni jifformaw parti mill-implimentazzjoni tal-ippjanar ċentrali tal-Gvern Ċiniż għar-raġunijiet li ġejjin.

3.2.1. It-13-il pjan ta' Ħames Snin għas-settur tal-azzar

(36) Fl-investigazzjoni attwali, il-Kummissjoni stabbiliet li d-dokument ewlieni ta' rilevanza matul il-perjodu tal-investigazzjoni ta' rieżami kien it-13-il pjan ta' Ħames Snin għas-settur tal-azzar, il-Pjan ta' Aġġustament u Aġġornament tal-Industrija tal-Azzar, li jkopri l-perjodu mill-2016 sal-2020. B'mod ġenerali, l-azzar baqa' settur preferenzjat taħt dak it-13-il Pjan ta' Ħames Snin. Fil-pjan, jiġi enfasizzat li s-settur tal-azzar huwa “fundamentali għall-ekonomija nazzjonali u ġebla tax-xewka taċ-Ċina”. Il-pjan stabbilixxa l-objettivi ġenerali għas-snin 2016-2020, li huma li ċ-“Ċina tinbena f'qawwa tal-manifattura”.

(37) It-13-il Pjan ta' Ħames Snin ikompli jenfasizza r-rwol tal-innovazzjoni teknoloġika fl-iżvilupp ekonomiku tar-RPĊ, kif ukoll il-kontinwazzjoni tal-importanza tal-prinċipji ta' żvilupp “ekoloġiku”. Skont il-Kapitolu 5 tiegħu, waħda mil-linji ewlenin ta' żvilupp hija l-promozzjoni l-aġġornament tal-istruttura industrijali tradizzjonali, kif kien diġà l-każ fit-12-il Pjan ta' Ħames Snin. Din l-idea hija elaborata aktar fil-Kapitolu 22, li jispjega l-istrateġija għall-immodernizzar tal-industrija tradizzjonali fir-RPĊ permezz tal-promozzjoni tal-konverżjoni teknoloġika tagħha. F'dan ir-rigward, it-13-il Pjan ta' Ħames Snin jiddikjara li l-kumpaniji se jingħataw appoġġ sabiex “jagħmlu titjib komprensiv f'oqsma bħat-teknoloġija tal-prodotti, it-tagħmir industrijali, il-ħarsien tal-ambjent u l-effiċjenza enerġetika”. Fil-kapitolu 44 hemm aktar dettalji dwar il-ħarsien tal-ambjent. Skont dak il-kapitolu, fl-industriji ewlenin se tiġi implimentata “rinnovazzjoni” ta' produzzjoni nadifa u, f'dan ir-rigward, il-kaxxa 16 tirreferi speċifikament għall-industrija tal-azzar.

(38) Il-“Pjan għall-Aġġustament u t-Titjib tal-Industrija tal-Azzar għall-perjodu 2016-2020” (it-13-il Pjan ta' Ħames Snin għall-Industrija tal-Azzar) ġie ppubblikat f'Novembru 2016. Huwa bbażat fuq it-13-il Pjan ta' Ħames Snin. Huwa jiddikjara li l-industrija tal-azzar hija “settur importanti u fundamentali tal-ekonomija Ċiniża, ġebla tax-xewka nazzjonali”. Dan il-pjan ikompli jelabora dwar il-prinċipji tal-innovazzjoni teknoloġika, l-aġġustament strutturali u l-iżvilupp ekoloġiku msemmija fit-13-il Pjan ta' Ħames Snin, jorbothom ma' prijoritajiet aktar speċifiċi fl-industrija tal-azzar (ara l-kapitolu IV tal-Pjan – Kompiti ewlenin), u jagħmel ir-rabta ma' diversi miżuri ta' appoġġ fiskali u finanzjarji (ara l-kapitolu V tal-Pjan – Miżuri ta' salvagwardja).

(39) Il-konsolidazzjoni tas-settur tal-azzar u d-dipendenza fuq il-produtturi dominanti/ewlenin, essenzjalment intrapriżi tal-istat, hija karatteristika ewlenija tal-pjan. Il-produtturi tal-azzar fiċ-Ċina huma mitluba wkoll ikomplu l-produzzjoni u jespandu l-produzzjoni tagħhom barra mill-pajjiż. It-13-il Pjan ta' Ħames Snin speċifika l-kwantità tal-azzar li għandha tintuża fil-pajjiż kollu u indika li l-esportazzjoni tal-azzar trid tiġi ġestita skont il-prinċipju li d-domanda domestika jenħtieġ li tieħu preċedenza u li l-kumpaniji Ċiniżi jenħtieġ li jieħdu sehem b'mod attiv fil-kompetizzjoni internazzjonali, u li jenħtieġ li jinħoloq u jinżamm ambjent għall-esportazzjoni tal-azzar.

(40) Il-Kapitolu 17, it-Taqsima 1, tat-13-il Pjan ta' Ħames Snin jgħid: “L-istrateġija u l-pjan ta' żvilupp nazzjonali se jidħlu fis-seħħ bi rwol ewlieni u limitanti.” Fl-aħħar nett, it-13-il Pjan ta' Ħames Snin għall-Industrija tal-Azzar jgħid li “l-awtoritajiet lokali kollha responsabbli mill-industrija tal-azzar għandhom ... jimplimentaw il-kompiti u l-miżuri ta' politika stabbiliti fil-pjan attwali”. Fil-livell ta' kumpaniji individwali, “l-intrapriżi rilevanti għandhom jiżguraw konverġenza mal-objettivi ewlenin u l-kompiti ta' prijorità tal-pjan attwali” (15). Konsegwentement, minflok ma jagħmel dikjarazzjonijiet ġenerali ta' inkoraġġiment, it-13-il Pjan ta' Ħames Snin jipprovdi qafas vinkolanti għall-industrija domestika tal-azzar. Il-qafas ġie replikat fil-livell lokali/provinċjali bl-adozzjoni ta' pjanijiet addizzjonali, li jipprovdu aktar dettalji dwar l-implimentazzjoni.

3.2.2. Ordni Nru 35

(41) L-Ordni Nru 35 tal-Kummissjoni Nazzjonali għall-Iżvilupp u r-Riformi – Politiki għall-iżvilupp tal-Industrija tal-Ħadid u tal-Azzar (2005) (“Ordni Nru 35”) hija dokument ieħor ta' politika li jirregola s-settur tal-azzar Ċiniż. Filwaqt li ġie adottat mill-Kunsill tal-Istat, dan ikopri diversi aspetti tal-kontroll tal-Gvern Ċiniż fuq l-industrija, inkluż: — Il-projbizzjoni ta' sjieda ta' maġġoranza barranija tal-produtturi tal-azzar fiċ-Ċina (Artikolu 1) — L-istabbiliment ta' għanijiet f'termini ta' output għall-akbar produtturi tal-azzar (Artikolu 3) — Il-provvediment ta' regoli għall-bidliet fl-istruttura korporattiva tal-kumpaniji tal-azzar (Artikolu 20) — L-istabbiliment tal-proċeduri ta' approvazzjoni tal-Gvern Ċiniż għall-investiment fil-produtturi tal-azzar (Artikolu 22) — Il-provvediment ta' self u drittijiet dwar l-użu tal-art biss lill-produtturi tal-azzar li jikkonformaw mal-politiki ta' żvilupp nazzjonali għas-settur (Artikoli 24 u 25) — Intervent mill-Istat li jkollu l-għan li jappoġġja l-gruppi ta' intrapriża kruċjali l-kbar biex tiġi stabbilita l-produzzjoni barranija u jiġu fornuti l-bażijiet ta' materja prima (Artikolu 30).

3.2.3. Deċiżjoni Nru 40

(42) Id-Deċiżjoni Nru 40 hija Ordni tal-Kunsill tal-istat li għal skop ta' investiment tikklassifika s-setturi industrijali f'kategoriji differenti, jiġifieri “proġetti inċentivati, restrittivi u eliminati”. Din id-Deċiżjoni tiddikjara li l-“Katalogu ta' Gwida għall-Aġġustament tal-Istruttura Industrijali”, li huwa miżura ta' implimentazzjoni tad-Deċiżjoni Nru 40, huwa bażi importanti sabiex jiġu ggwidati d-direzzjonijiet tal-investiment. Huwa jiggwida wkoll lill-Gvern Ċiniż sabiex jamministra l-proġetti ta' investiment u sabiex jifformula u jinforza politiki dwar il-finanzi pubbliċi, it-tassazzjoni, il-kreditu, l-art, l-importazzjoni u l-esportazzjoni (16). Fil-Kapitolu VIII ta' dan il-Katalogu ta' Gwida, l-industrija tal-azzar hija indikata bħala industrija inċentivata. Fir-rigward tan-natura legali tagħha, il-Kummissjoni nnotat li d-Deċiżjoni Nru 40 hija Ordni mill-Kunsill tal-Istat, li huwa l-ogħla korp amministrattiv fir-RPĊ. F'dak ir-rigward, id-deċiżjoni hija legalment vinkolanti għal korpi pubbliċi oħrajn u għall-operaturi ekonomiċi (17).

3.2.4. Il-Pjan ta' Rivitalizzazzjoni

(43) Il-Blueprint for the Adjustment and Revitalisation of the Steel Industry (Pjan ta' Azzjoni għall-Aġġustament u r-Rivitalizzazzjoni tal-Industrija tal-Azzar) (2009) huwa pjan ta' azzjoni għall-industrija tal-azzar. Il-pjan għandu l-għan li jindirizza l-kriżi finanzjarja internazzjonali u jindirizza r-rekwiżiti ġenerali ta' politika tal-Gvern Ċiniż biex jinżamm it-tkabbir. Dan ifittex ukoll li “jiggarantixxi t-tħaddim stabbli tal-industrija” peress li din “titqies bħala industrija prinċipali importanti tal-ekonomija nazzjonali”. Id-dokument jipprovdi dan li ġej: — żieda fis-sostenn finanzjarju għall-produtturi tal-azzar “kruċjali ewlenin”; — l-aċċellerazzjoni tal-aġġustamenti strutturali u l-promozzjoni tat-titjib industrijali; — l-appoġġ tal-kumpaniji ewlenin li fl-iżvilupp, fil-kooperazzjoni teknika u fil-Fużjonijiet u l-Akkwiżizzjonijiet tagħhom imorru barra mill-pajjiż; — iż-żieda fl-iskala tal-kreditu għall-esportazzjoni għal tagħmir metallurġiku.

3.2.5. Qafas Nazzjonali għall-Iżvilupp tax-Xjenza u tat-Teknoloġija fuq Terminu Medju u Twil

(44) Skont il-kapitoli III.5 u VIII tiegħu, il-Qafas Nazzjonali għall-Iżvilupp tax-Xjenza u tat-Teknoloġija fuq Terminu Medju u Twil (2006 - 2020) jappoġġa l-iżvilupp ta' oqsma ewlenin u temi ta' prijorità, u jinkoraġġixxi l-appoġġ finanzjarju u fiskali għal dawn il-prijoritajiet u l-oqsma ewlenin.

3.2.6. Konklużjonijiet ġenerali dwar l-intervent tal-Gvern Ċiniż fis-settur tal-azzar

(45) Filwaqt li qieset id-dokumenti msemmija hawn fuq u d-dispożizzjonijiet tagħhom, il-Kummissjoni tenniet il-konklużjoni tagħha mill-investigazzjoni oriġinali li l-industrija tal-azzar Ċiniża baqgħet industrija ewlenija/strateġika matul il-perjodu tal-investigazzjoni ta' rieżami, li l-iżvilupp tiegħu ġie segwit u ngħata struzzjonijiet mill-Gvern Ċiniż bħala objettiv strateġiku tal-politika.

3.3. Sussidji u programmi ta' sussidju eżaminati fl-investigazzjoni attwali

(46) Minħabba n-nuqqas ta' kooperazzjoni mill-Gvern Ċiniż u l-produtturi esportaturi Ċiniżi speċifikati fil-premessi (16) u (31), il-Kummissjoni ddeċidiet li teżamina jekk kienx hemm kontinwazzjoni tas-sussidjar kif ġej. L-ewwel, il-Kummissjoni eżaminat jekk is-sussidji kkumpensati fl-investigazzjoni oriġinali komplewx jagħtu benefiċċju lill-industrija tal-azzar miksi b'materjal organiku. Sussegwentement, il-Kummissjoni analizzat jekk l-industrija bbenefikatx mis-sussidji kollha li ma ġewx ikkumpensati fl-investigazzjoni oriġinali (“sussidji addizzjonali”) kif ġie allegat fit-talba.

(47) Il-Kummissjoni ddeċidiet li, minħabba li r-riżultati kkonfermaw l-eżistenza tal-kontinwazzjoni tas-sussidjar fir-rigward tal-maġġoranza tas-sussidji kkumpensati fl-investigazzjoni oriġinali kif ukoll ta' xi wħud mis-sussidji addizzjonali, ma kien hemm l-ebda ħtieġa li jiġu investigati s-sussidji l-oħra kollha li l-applikant allega li jeżistu. F'dan ir-rigward, wieħed ifakkar li, skont l-Artikolu 18 tar-Regolament bażiku, jenħtieġ li l-Kummissjoni teżamina jekk hemmx evidenza ta' kontinwazzjoni tas-sussidjar, irrispettivament mill-ammont tiegħu.

(48) B'reazzjoni għad-divulgazzjoni finali l-applikant għamel tliet kummenti ewlenin. L-ewwel, huwa argumenta li l-politika tal-Gvern Ċiniż li ma jippermettix li l-produtturi tal-azzar ifallu u jiżgura li l-finanzjament ikun disponibbli irrispettivament mill-kundizzjoni tal-kumpanija speċifika tikkostitwixxi “garanzija de facto”. Dan jenħtieġ li jiġi ttrattat bħala programm ta' sussidju separat u għaldaqstant ikkumpensat mill-Kummissjoni. It-tieni, huwa asserixxa li s-sussidji l-ġodda identifikati mill-Kummmissjoni, flimkien mal-allegata “garanzija de facto” mhux analizzata mill-Kummissjoni, ma kinux jinkwadraw l-ammont kollu tal-benefiċċju li kienu jgawdu l-produtturi esportaturi Ċiniżi matul il-perjodu tal-investigazzjoni ta' rieżami u li filfatt il-livell tas-sussidjar żdied meta mqabbel mal-investigazzjoni oriġinali. It-tielet, ikkummenta li, peress li ma nnotifikatx is-sussidji lill-produtturi tal-OCS, ir-RPĊ naqset milli tikkonforma mar-rekwiżit ta' notifikazzjoni tas-sussidju li hemm fil-Ftehim dwar is-Sussidji u l-Miżuri ta' Kumpens.

(49) Bi tweġiba għall-ewwel kumment, il-Kummissjoni rrikonoxxiet li l-politika tal-gvern Ċiniż inkluża fid-dokumenti msemmijin fit-Taqsima 1.2 hawn fuq u l-benefiċċju ekonomiku minnha tabilħaqq jaslu biex jikkostitwixxu garanzija de facto impliċita għal uħud mill-intrapriżi Statali kbar f'diffikultajiet finanzjarji. Madankollu, kif ikkonstatat il-Kummissjoni fl-HRF, (18) peress li l-Kummissjoni kienet diġà ffukat l-analiżi tagħha fuq is-self preferenzjali u meta wieħed iqis li l-ammont ta' sussidjar li nstab f'dan il-programm u fi programmi oħrajn ta' sussidju kienu diġa sostanzjali, hija ddeċidiet li ma teżaminax aktar din il-kwistjoni.

(50) Rigward it-tieni kumment, il-Kummissjoni għarfet li, kif speċifikat fit-Taqsima 3.5.4 hawn taħt, kienet stabbilixxiet l-eżistenza ta' programmi ta' sussidju oħrajn li ma kinux ikkumpensati fl-investigazzjoni oriġinali. Madankollu, ma hemm l-ebda evidenza li l-livell ta' sussidjar ipprovdut mill-programmi ta' sussidju li kienu jeżistu matul l-investigazzjoni oriġinali kienu naqsu. Dan jista' tabilħaqq jammonta għal livell ogħla ta' sussidjar matul il-perjodu tal-investigazzjoni ta' rieżami. Madankollu, il-Kummissjoni ma qisitx li huwa neċessarju li jiġu kkalkolati dawn l-ammonti fid-dawl tal-konstatazzjonijiet tagħha ta' kontinwazzjoni tas-sussidjar; liema konstatazzjonijiet huma biżżejjed fil-kuntest tal-investigazzjoni tar-rieżami ta' skadenza. Il-Kummissjoni fakkret lill-applikant li r-rieżami fil-kwistjoni ma jikkonċernax il-livell attwali ta' dazji u ma jippreġudikax id-dritt tal-applikant li jitlob għal rieżami skont l-Artikolu 19 tar-Regolament bażiku. Konsegwentement, din l-affermazzjoni ġiet miċħuda.

(51) Għal dak li jirrigwarda t-tielet kumment, ir-RPĊ tabilħaqq naqset milli tikkonforma man-notifika ta' obbligu tas-sussidju tagħha skont l-Artikolu 25 tal-Ftehim dwar is-Sussidji u l-Miżuri ta' Kumpens safejn jirrigwarda s-sussidji inkwistjoni. Il-Kummissjoni jiddispjaċiha li r-RPĊ naqset milli tikkonforma ma' dan l-obbligu, li jimpedixxi serjament il-possibbilta li hija tagħmel valutazzjonui tal-kontenut u tal-impatt tas-sussidji implimentati mill-Gvern Ċiniż għall-benefiċċju tal-produtturi tal-OCS. Madankollu, ma hemm l-ebda konsegwenza legali prevista fir-Regolament bażiku li tista' tiġi invokata fil-kuntest tar-rieżami li jinsab għaddej. Il-Kummissjoni qed tieħu l-passi xierqa fil-fora kompetenti tad-WTO skont ir-regoli rilevanti fil-Ftehim dwar is-Sussidji u l-Miżuri ta' Kumpens. Għalhekk, din it-talba wkoll ġiet miċħuda.

3.4. Provvisti ta' prodotti u servizzi għal remunerazzjoni inqas minn adegwata (19)

3.4.1. Il-provvista ta' azzar illaminat bis-sħana u bil-kesħa għal remunerazzjoni inqas minn adegwata

3.4.1.1. Konstatazzjonijiet tal-investigazzjoni oriġinali

(52) Fl-investigazzjoni oriġinali (20), il-Kummissjoni stabbilixxiet li “intrapriżi tal-istat li jipprovdu azzar laminat bil-kesħa u bis-sħana (hot-rolled steel - “HRS” u cold-rolled steel “CRS”) lill-produtturi tal-OCS kienu korpi pubbliċi skont it-test stabbilit mill-Korp tal-Appell tad-WTO (21), peress li dawn iwettqu funzjonijiet governattivi u, permezz ta' dan jeżerċitaw awtorità tal-gvern.

(53) Il-Kummissjoni stabbilixxiet ukoll li l-produtturi privati tal-HRS u s-CRS fiċ-Ċina huma inkarigati u jingħataw struzzjonijiet mill-Gvern Ċiniż biex jipprovdu prodotti skont l-Artikoli 1(a)(iii) u 3(1)(a)(iv) tar-Regolament bażiku u jaġixxu bl-istess mod bħal intrapriżi tal-istat tal-azzar (22).

(54) Fl-analiżi sussegwenti (23), il-Kummissjoni kkonkludiet b'mod pożittiv dwar l-eżistenza ta' benefiċċju skont it-tifsira tal-Artikolu 3(2) tar-Regolament bażiku għall-produtturi esportaturi tal-OCS. Dan il-benefiċċju rriżulta mill-provvista ta' materja prima għal remunerazzjoni inqas minn adegwata mill-produtturi tal-HRS u tas-CRS, irrispettivament ikunux intrapriżi tal-istat li jaġixxu bħala korpi pubbliċi jew kumpaniji privati inkarigati u mogħtija struzzjonijiet mill-Gvern Ċiniż skont it-tifsira tal-Artikolu 3(1)(a)(iv) tar-Regolament bażiku.

(55) Sabiex tikkalkula dan il-benefiċċju, il-Kummissjoni qabblet il-prezzijiet tal-HRS u tas-CRS li tħallsu mill-produtturi esportaturi tal-OCS ikkonċernati mal-valur referenzjarju rilevanti. Ir-rapport tal-Korp tal-Appell ikkonferma li f'każ fejn ir-rwol tal-gvern joħloq distorsjoni tas-suq tal-pajjiż ta' forniment, huwa permess l-użu ta' valuri referenzjarji esterni.

(56) Abbażi tal-informazzjoni fil-fajl fl-investigazzjoni oriġinali, ġie stabbilit li kien hemm distorsjoni fil-prezzijiet tal-HRS u tas-CRS li nbigħu minn intrapriżi tal-istat fiċ-Ċina. Dan kien riżultat tal-predominanza qawwija ta' intrapriżi tal-istat fis-suq tal-HRS u tas-CRS fiċ-Ċina u minħabba li l-prezzijiet tal-HRS u tas-CRS tal-fornituri privati kienu allinjati mal-prezzijiet tal-intrapriżi tal-istat.

(57) Għalhekk, il-Kummissjoni kkonkludiet li ma kien hemm l-ebda prezz fis-suq affidabbli fiċ-Ċina għall-HRS u għas-CRS u bniet il-valur referenzjarju abbażi tal-prezzijiet fis-suq globali tal-HRS u tas-CRS, li jiġu ppubblikati regolarment f'diversi ġurnali speċjalizzati tal-azzar bħal Steel Business Briefing, MEPS u CRU.

(58) Tqabbil tal-prezzijiet mill-produtturi tal-HRS u tas-CRS mal-valur referenzjarju barra mill-pajjiż wera li l-prezzijiet fiċ-Ċina kienu ferm inqas mill-prezzijiet referenzjarji u konsegwentement irriżultaw f'benefiċċju għall-produtturi esportaturi Ċiniżi tal-OCS skont it-tifsira tal-Artikolu 3(2) tar-Regolament bażiku.

(59) Barra minn hekk, il-programm ta' sussidju nstab li kien speċifiku skont it-tifsira tal-Artikolu 4(2)(c) tar-Regolament bażiku peress li l-HRS u s-CRS jintużaw biss minn għadd limitat ta' industriji u intrapriżi fiċ-Ċina fil-proċess tal-produzzjoni tagħhom.

(60) Ir-rata tas-sussidju stabbilita fl-investigazzjoni oriġinali għall-kampjun tal-produtturi esportaturi tal-OCS kienet tvarja minn 23,02 % għal 27,63 %, filwaqt li r-rata għall-kumpaniji li ma kkooperawx kienet 32,44 %.

3.4.1.2. Konstatazzjonijiet tal-investigazzjoni attwali

(61) Fit-talba tiegħu u fl-annessi korrispondenti, l-applikant ipprovda evidenza li l-produtturi tal-OCS Ċiniżi komplew jibbenefikaw mill-provvista ta' HRS u CRS għal remunerazzjoni inqas minn adegwata għall-produzzjoni tal-OCS, li tkopri kemm ix-xiri minn intrapriżi tal-istat kif ukoll dak minn dawk li mhumiex intrapriżi tal-istat.

(62) Il-provvista ta' HRS u OCS għal remunerazzjoni inqas minn adegwata kkonċernat produtturi tal-OCS li mhumiex produtturi tal-azzar li mhumiex integrati vertikalment. Din ibbenefikat lil dawk li kellhom biss jew (i) linja ta' laminazzjoni bil-kesħa u li jridu jixtru l-HRS bħala substrat għal-laminazzjoni bil-kesħa jew (ii) linji tal-kisi u li jridu jixtru CRS bħala input. Ħafna produtturi tal-OCS fiċ-Ċina llum il-ġurnata għadhom iwettqu laminazzjoni mill-ġdid minflok ma huma integrati vertikalment, u konsegwentement dawn jeħtieġu inputs ċatti tal-azzar biex jipproduċu l-OCS (24).

(63) Bħala l-ewwel pass, l-applikant ipprovda evidenza li l-fornituri tal-HRS u tas-CRS għadhom korpi pubbliċi skont it-test stabbilit mill-Korp tal-Appell tad-WTO (ara l-premessa (48)). L-applikant indika li l-Gvern Ċiniż jikkontrolla u jimmaniġġja l-intrapriżi tal-istat f'diversi modi.

(64) L-ewwel, il-qafas istituzzjonali ppermetta li l-Gvern Ċiniż ikollu kontroll strett fuq l-intrapriżi tal-istat permezz ta' diversi korpi.

(65) Il-Kummissjoni għas-Superviżjoni u l-Amministrazzjoni tal-Assi tal-Istat tal-Kunsill tal-Istat (State-owned Assets Supervision and Administration Commission- “SASAC”) hija s-sid aħħari tal-intrapriżi tal-istat kollha fiċ-Ċina. Id-diretturi u l-maniġers tas-SASAC kollha jinħatru mill-Partit Komunista taċ-Ċina. Is-SASAC għandha rwol importanti fil-ġestjoni tal-intrapriżi tal-istat, inkluża sorveljanza dixxiplinari, tiżgura li l-intrapriżi tal-istat isegwu l-objettivi stabbiliti mill-Gvern Ċiniż. Din hija involuta wkoll fid-deċiżjonijiet dwar l-investiment, u t-tranżazzjonijiet tal-istokks u tal-ishma. Għalhekk, is-SASAC tista' titqies bħala r-regolatur tal-Istat tal-intrapriżi tal-istat.

(66) Il-Kummissjoni Nazzjonali għall-Iżvilupp u r-Riformi (National Development and Reform Commission, “NDRC”) hija awtorità regolatorja oħra li tikkontrolla l-intrapriżi tal-istat. L-NDRC hija responsabbli biex telabora strateġiji tal-iżvilupp makroekonomiċi u industrijali u tiżgura li l-atturi lokali jimplimentaw kif xieraq il-politika tal-Gvern Ċiniż. L-NDRC tadotta linji gwida u direttivi u tapprova proġetti kbar ta' investiment. L-investiment kollu mill-produtturi tal-azzar fiċ-Ċina irid jiġi approvat mill-NDRC.

(67) It-tieni, il-Gvern Ċiniż jeżerċita kontroll strett fuq l-industrija tal-azzar bil-liġi. Is-settur tal-azzar huwa kklassifikat taħt “industriji bażiċi u prinċipali”, fejn l-Istat irid “iżomm poter ta' kontroll relattivament b'saħħtu” (25). Dan jagħmel parti wkoll mill-industriji “mħeġġa” u, bis-saħħa ta' dan l-istatus, dan jibbenefika minn diversi vantaġġi fir-rigward ta', pereżempju, self, drittijiet għall-użu tal-art, u politiki preferenzjali tat-taxxa. Dak il-kontroll ikompli jissaħħaħ bil-fatt li sjieda ta' maġġoranza barranija, li tista' tnaqqas il-kontroll tal-Gvern Ċiniż, hija pprojbita fis-settur tal-azzar.

(68) It-tielet, il-Gvern Ċiniż jikkontrolla l-intrapriżi tal-istat permezz tal-ħatra u s-sorveljanza tal-maniġment superjuri. Id-Dipartiment tal-Organizzazzjoni, li huwa korp soġġett għas-Segretarjat tal-Partit Komunista, jaħtar u jimmonitorja l-individwi fl-ogħla karigi fil-Partit, fil-Gvern Ċiniż, fl-organizzazzjoni militari u fl-intrapriżi tal-istat. Dik is-setgħa tinqasam mas-SASAC, li taħtar individwivi għal, fost oħrajn, karigi ta' Viċi-CEO (26).

(69) L-intrapriżi tal-istat jaġixxu bħala korpi pubbliċi billi jsegwu objettivi governattivi u jeżerċitaw funzjonijiet governattivi fis-settur tal-azzar. Dawn isegwu l-politika tal-Gvern Ċiniż, jimplimentaw fużjonijiet u akkwiżizzjonijiet, jiffokaw il-produzzjoni tagħhom fuq ċerti prodotti, jipprovaw jilħqu miri nazzjonali u jiffavorixxu industriji downstream speċifiċi.

(70) Jenħtieġ li jiġi enfasizzat li l-evidenza kollha ta' hawn fuq dwar id-direzzjoni, il-ġestjoni u l-kontroll attwali tal-Gvern Ċiniż fir-rigward tal-intrapriżi tal-istat hija bbażata fuq l-analiżi tal-istess dokumenti, liġijiet u regolamenti ewlenin bħal fl-investigazzjoni oriġinali li jkunu fis-seħħ matul il-perjodu tal-investigazzjoni ta' rieżami (27). L-unika emenda kbira mill-investigazzjoni oriġinali kienet is-sostituzzjoni tat-12-il Pjan ta' Ħames Snin għas-settur tal-azzar mat-13-il pjan ta' Ħames Snin. Madankollu, tali sostituzzjoni ma mmodifikatx ir-rwol predominanti tal-Gvern Ċiniż fis-settur tal-azzar.

(71) Bħala t-tieni pass, l-applikant ipprovda evidenza tal-preżenza sinifikanti u d-dominanza kontinwa tal-intrapriżi tal-istat fis-settur tal-azzar inġenerali u fis-setturi tal-OCS u tal-HRS b'mod partikolari. Fil-punti 65 sa 68, it-talba elenkat il-kumpaniji prinċipali tal-Istat fis-settur kkonċernati u spjegat fil-qosor is-sejbiet riċenti tal-investigazzjonijiet li twettqu mill-awtoritajiet Awstraljani (28) u tal-Istati Uniti (29).

(72) Bħala t-tielet pass, l-applikant ipprovda evidenza li l-kumpaniji privati fis-settur tas-CRS u tal-HRS komplew jiġu inkarigati u jingħataw struzzjonijiet mill-Gvern Ċiniż biex jipprovdu prodotti skont l-Artikoli 1(a)(iii) u 3(a)(iv) tar-Regolament bażiku u li l-ipprezzar tagħhom huwa simili għal dak tal-intrapriżi tal-istat. B'hekk, il-kostatazzjonijiet tal-Kummissjoni fl-investigazzjoni oriġinali jibqgħu validi matul il-perjodu ta' investigazzjoni tar-rieżami.

(73) Biex jappoġġa t-talba tiegħu, l-applikant indika li l-produtturi li mhumiex intrapriżi tal-istat ġew obbligati jsegwu pjanijiet nazzjonali u lokali ta' ħames snin u dawn huma soġġetti għal interferenza qawwija mill-Gvern Ċiniż fuq is-suq u kif ukoll fuq l-istrutturi korporattivi tagħhom. Biex jagħti prova tal-interazzjonijiet qawwijin kontinwi bejn l-awtoritajiet pubbliċi, il-Partit Komunista u l-produtturi li mhumiex intrapriżi tal-istat, l-applikant invoka l-konstatazzjonijiet tal-investigazzjoni riċenti tal-Istati Uniti kontra s-sussidji (30) u żewġ studji tal-Kamra Ewropea tal-Kummerċ fiċ-Ċina (31).

(74) L-evidenza ta' hawn fuq turi l-imġiba kontinwa tal-intrapriżi tal-istat fis-settur tas-CRS u tal-HRS bħala korpi pubbliċi u l-inkarigar u l-għoti ta' struzzjonijiet tal-produtturi li mhumiex intrapriżi tal-istat. Fin-nuqqas ta' kooperazzjoni mill-Gvern Ċiniż, ma tressaq l-ebda argument li kien jisfida l-evidenza li tressqet mill-applikant f'dan ir-rigward. Għalhekk, il-Kummissjoni kkonkludiet li l-produtturi tal-OCS għadhom jibbenefikaw mill-provvista ta' materja prima mill-produtturi tas-CRS u tal-HRS f'remunerazzjoni inqas minn adegwata kif stabbilit fl-investigazzjoni oriġinali.

(75) Barra minn hekk, ir-Rapport dwar iċ-Ċina fir-rigward tas-settur tal-azzar inġenerali (32) u s-sejbiet tal-investigazzjoni HRFP fir-rigward tas-settur tal-azzar laminat bis-sħana b'mod partikolari (33) kkonfermaw il-kwistjonijiet fl-istabbiliment ta' dan il-programm ta' sussidjar u l-kontinwazzjoni tiegħu, bħal: l-imġiba tal-intrapriżi tal-istat bħala korpi pubbliċi, id-dominanza tagħhom fis-settur ikkonċernat, l-inkarigar u l-għoti ta' struzzjonijiet tal-produtturi li mhumiex intrapriżi tal-istat, u d-distorsjonijiet fil-prezzijiet.

3.4.1.3. Benefiċċju

(76) Fil-punti 76 sa 78 u fl-anness 20 tat-talba, l-applikant ipprovda kalkolu tal-benefiċċju taħt din il-miżura ta' sussidju fil-perjodu ta' investigazzjoni tar-rieżami, li fih intużat l-istess metodoloġija bħal fl-investigazzjoni oriġinali u valur referenzjarju internazzjonali magħmul minn bejn wieħed u ieħor l-istess pajjiżi bħal fl-investigazzjoni oriġinali. Kemm fil-każ tas-CRS kif ukoll fil-każ tal-HRS, id-differenza fil-prezz bejn il-prezzijiet domestiċi Ċiniżi medji u l-prezz tal-valur referenzjarju qabżet il-25 %.

(77) Fin-nuqqas ta' kooperazzjoni mill-produtturi esportaturi Ċiniżi, il-Kummissjoni ma kellha l-ebda informazzjoni speċifika għall-kumpaniji li fuqha setgħet tikkalkula l-ammont tas-sussidju mogħti matul il-perjodu ta' investigazzjoni tar-rieżami. Madankollu, għall-konstatazzjoni ta' kontinwazzjoni tas-sussidjar li waslet għaliha fl-investigazzjoni ta' rieżami ta' skadenza attwali, il-Kummissjoni ma tqisx li huwa neċessarju li jiġu kkalkolati dawn l-ammonti. Minkejja dan, l-informazzjoni li tinsab fit-talba tindika li l-ammonti ta' sussidju għadhom simili għal-livelli li nstabu fl-investigazzjoni oriġinali.

3.4.1.4. Speċifiċità

(78) Il-miżura ta' sussidju inkwistjoni għadha speċifika skont it-tifsira tal-Artikolu 4(2)(c) tar-Regolament bażiku meta jitqies l-għadd limitat ta' industriji fiċ-Ċina li jużaw is-CRS u l-HRS fil-produzzjoni tagħhom.

3.4.1.5. Konklużjoni

(79) Għaldaqstant, il-Kummissjoni kkonkludiet li hemm biżżejjed evidenza li turi li l-provvista ta' HRS u CRS għal remunerazzjoni inqas minn adegwata bħala sussidju kumpensatorju kompliet matul il-perjodu ta' investigazzjoni tar-rieżami.

3.4.2. L-għoti ta' drittijiet għall-użu tal-art għal remunerazzjoni inqas minn adegwata

3.4.2.1. Konstatazzjonijiet tal-investigazzjoni oriġinali

(80) Fl-investigazzjoni oriġinali (34), il-Kummissjoni stabbilixxiet li l-provvista ta' drittijiet għall-użu tal-art mill-Gvern Ċiniż jenħtieġ li titqies bħala miżura ta' sussidju skont it-tifsira tal-Artikolu 3(1)(a)(iii) u l-Artikolu 3(2) tar-Regolament bażiku. Peress li m'hemm l-ebda suq għall-funzjonament tla-art fiċ-Ċina, il-Gvern Ċiniż jipprovdi drittijiet għall-użu tal-art għal remunerazzjoni inqas minn adegwata, biex b'hekk jagħti benefiċċju lill-kumpaniji riċevituri. L-użu ta' valur referenzjarju estern wera li l-ammont li tħallas għad-drittijiet għall-użu tal-art mill-produtturi tal-OCS huwa ferm akar baxx mir-rata normali tas-suq.

(81) Il-Kummissjoni stabbilixxiet ukoll li s-sussidju huwa speċifiku skont l-Artikolu 4 (2)(a) u 4(2)(c) tar-Regolament bażiku, għaliex l-aċċess għall-art industrijali bil-liġi huwa limitat biss għall-kumpaniji li jirrispettaw il-politiki industrijali stabbiliti mill-Istat. Barra minn hekk, ċerti tranżazzjonijiet biss kienu soġġetti għal proċess ta' offerti, spiss il-prezzijiet kienu qed jiġu stabbiliti mill-awtoritajiet, u l-prattiki tal-gvern f'dan il-qasam mhumiex ċari u trasparenti.

(82) Bl-użu tal-valur referenzjarju tal-prezzijiet tal-art fit-Tajwan, ir-rata tas-sussidju fir-rigward ta' din il-miżura kienet stabbilita fl-investigazzjoni oriġinali għall-kampjun tal-produtturi esportaturi tal-OCS fil-firxa ta' 0,34 % sa 1,12 %, filwaqt li r-rata għall-kumpaniji li ma kkooperawx kienet fil-livell ta' 1,36 %.

3.4.2.2. Kontinwazzjoni tal-programm ta' sussidju

(83) Fit-talba u fl-annessi korrispondenti (35), l-applikant ipprovda evidenza li l-produtturi Ċiniżi tal-OCS komplew jibbenefikaw minn drittijiet għall-użu tal-art għal remunerazzjoni inqas minn adegwata.

(84) L-applikant indika li l-liġi li tirregola din il-kwistjoni ma nbidlitx mill-investigazzjoni oriġinali. Is-sjieda privata tal-art hija pprojbita fiċ-Ċina. Il-Liġi dwar l-Amministrazzjoni tal-Art, u b'mod partikolari l-Artikolu 2, għadha tipprevedi li l-art kollha fiċ-Ċina fl-aħħar mill-aħħar hija s-sjieda tal-Gvern Ċiniż għaliex kollettivament din tappartjeni liċ-Ċina. Il-Liġi dwar il-Proprjetà (Artikoli 45-48) tispeċifika li l-art fiċ-Ċina hija jew “proprjetà kollettiva” jew “proprjetà tal-istat”. L-ebda art ma tista' tinbigħ iżda jistgħu jingħataw drittijiet għall-użu tal-art permezz ta' offerti pubbliċi, kwotazzjoni jew irkant.

(85) La l-Gvern Ċiniż u lanqas il-produtturi esportaturi ma pprovdew evidenza li tissuġġerixxi li l-industrija tal-OCS ma baqgħetx tibbenefika mill-provvista ta' drittijiet għall-użu tal-art għal remunerazzjoni inqas minn adegwata.

(86) Abbażi tal-informazzjoni disponibbli, inklużi l-konklużjonijiet tar-Rapport dwar iċ-Ċina (36) f'dan ir-rigward u s-sejbiet tal-aktar investigazzjonijiet riċenti dwar it-tajers u r-roti elettriċi (37), il-Kummissjoni kkonkludiet li r-rati li tħallsu għall-użu tal-art baqgħu jiġu sussidjati għaliex is-sistema imposta mill-Gvern Ċiniż ma taderixxix mal-prinċipji tas-suq.

3.4.2.3. Benefiċċju

(87) Minħabba n-nuqqas tas-suq għall-art fiċ-Ċina, irid jintuża valur referenzjarju estern sabiex jiġi ddeterminat prezz xieraq tas-suq u sabiex jiġi kkalkolat l-ammont tas-sussidju li ngħata matul il-perjodu ta' investigazzjoni tar-rieżami skont l-Artikolu 6(d)(ii) tar-Regolament bażiku. Il-prezzijiet Tajwaniżi msemmija hawn fuq tal-art, li normalment jintużaw bħala valur referenzjarju f'tali kalkoli, ġew aġġornati u aġġustati 'l fuq wara s-sejbiet tal-aktar investigazzjonijiet kumpensatorji riċenti.

(88) Fin-nuqqas ta' kooperazzjoni mill-Gvern Ċiniż u mill-produtturi esportaturi Ċiniżi, il-Kummissjoni ma kellha l-ebda informazzjoni speċifika għall-kumpaniji li fuq il-bażi tagħha setgħet tikkalkula l-ammont tas-sussidju mogħti matul il-perjodu ta' investigazzjoni tar-rieżami. Madankollu, għall-konstatazzjoni ta' kontinwazzjoni tas-sussidjar li waslet għaliha fl-investigazzjoni ta' rieżami ta' skadenza attwali, il-Kummissjoni ma tqisx li huwa neċessarju li jiġu kkalkolati dawn l-ammonti. Minkejja dan, peress li l-prezzijiet tal-valur referenzjarju fit-Tajwan kienu ogħla minn dawk li ntużaw fl-investigazzjoni oriġinali, huwa probabbli li s-sussidjar kompla fl-istess livelli.

3.4.2.4. Speċifiċità

(89) Is-sussidju huwa speċifiku skont it-tifsira tal-Artikol i4(2)(a) u 4(2)(c) tar-Regolament bażiku. Id-drittijiet għall-użu tal-art jingħataw biss lil grupp limitat ta' kumpaniji. Barra minn hekk, is-settur tal-azzar, li jagħmel parti mill-kategorija mħeġġa fi ħdan il-qafas tad-Deċiżjoni Nru 40 tal-Istat tal-Kunsill, jaqa' fi ħdan is-setturi li jibbenefikaw mid-drittijiet għall-użu tal-art. Barra minn dan, il-provvista ta' drittijiet għall-użu tal-art fiċ-Ċina għadha mhijiex trasparenti.

3.4.2.5. Konklużjoni

(90) Għaldaqstant, il-Kummissjoni kkonkludiet li hemm biżżejjed evidenza li turi li l-provvista ta' drittijiet għall-użu tal-art għal remunerazzjoni inqas minn adegwata bħala sussidju kumpensatorju kompliet matul il-perjodu ta' investigazzjoni tar-rieżami.

3.4.3. Il-provvista ta' elettriku għal remunerazzjoni inqas minn adegwata

3.4.3.1. Konstatazzjonijiet tal-investigazzjoni oriġinali

(91) Fl-investigazzjoni oriġinali (38), il-Kummissjoni stabbilixxiet li l-NDRC iffissat il-prezzijiet tal-elettriku applikabbli fid-diversi provinċji. Ġie vverifikat li l-uffiċċji lokali tal-prezzijiet jaġixxu sempliċement bħala fergħa eżekuttiva tad-deċiżjoni meħuda f'livell ċentrali mill-NDRC. Dan ġie kkonfermat ukoll mill-fatt li l-NDRC ħarġet notifiki li fihom tistabbilixxi l-prezzijiet attwali stabbiliti għal kull provinċja. Dawn in-notifiki mbagħad jiġu trasposti b'mod formali f'notifiki lokali li jiġu adottati mill-uffiċċji lokali tal-prezzijiet u jiġu implimentati fil-livell lokali.

(92) Barra minn hekk, l-investigazzjoni oriġinali stabbilixxiet ukoll li r-rati differenti tal-elettriku applikabbli għal ċerti setturi u/jew fuq livell provinċjali u lokali huma stabbiliti skont ċerti fatturi, li jinkludu b'mod partikolari l-insegwiment tal-għanijiet tal-politika industrijali stabbiliti mill-gvernijiet ċentrali u lokali fil-pjanijiet tagħhom ta' ħames snin u fil-pjanijiet settorjali.

(93) Barra minn hekk, il-Kummissjoni stabbilixxiet li produttur wieħed mill-kampjun ta' prodotturi esportaturi li kkooperaw ibbenefika minn rata tal-elettriku aktar baxxa mir-rata li ġeneralment tiġi applikata għall-utenti industrijali kbar. Instab li fiż-żona speċifika fejn kien jinsab dan l-esportatur, sottokategorija ta' ċerti utenti industrijali, inklużi dawk li jipproduċu l-prodott li qed jiġi eżaminat, kienu intitolati għal din ir-rata aktar baxxa. Għalhekk, il-kumpanija rċeviet kontribuzzjoni finanzjarja skont it-tifsira tal-Artikolu 3(1)(a)(iii) tar-Regolament bażiku, peress li l-gvern ipprovda l-elettriku permezz tal-kumpanija tal-provvista tal-elettriku pubblika lokali. Din kienet tikkonsisti minn kontribuzzjoni mill-gvern fil-forma ta' forniment ta' oġġetti għajr l-infrastruttura ġenerali skont it-tifsira tar-Regolament bażiku.

(94) is-sussidju nstab li kien ukoll speċifiċku skont it-tifsira tal-Artikolu 4(2)(a) u 4(3) tar-Regolament bażiku. Ir-rata tal-elettriku aktar baxxa kienet stabbilita fin-Notifika rilevanti tal-NDRC u kienet inkorporata fin-Notifika maħruġa mill-Uffiċċji tal-Prezzijiet lokali. Għalhekk, din ngħatat il-mandat minn awtorità ċentrali u ġiet mogħtija fil-livell lokali. Din ir-rata aktar baxxa ġiet limitata għal ċerti intrapriżi f'ċerti setturi speċifikati. Is-sussidju kien limitat ukoll għal ċertu reġjun peress li japplika biss f'ċerta żona ġeografika magħżula limitata fejn kien jinsab il-produttur esportatur.

3.4.3.2. Kontinwazzjoni tal-programm ta' sussidju

(95) Fit-talba, l-applikant indika li l-liġi li tirregola din il-kwistjoni ma nbidlitx mill-investigazzjoni oriġinali. Barra minn hekk, l-applikant ipprovda evidenza li l-produtturi tal-OCS ibbenefikaw minn din l-iskema fil-perjodu ta' investigazzjoni tar-rieżami (39).

(96) La l-Gvern Ċiniż u lanqas il-produtturi esportaturi Ċinżi ma pprovdew evidenza li tissuġġerixxi li l-industrija tal-ODC ma baqgħetx tibbenefika mill-provvista tal-elettriku għal remunerazzjoni inqas minn adegwata.

(97) Abbażi tal-informazzjoni disponibbli, inklużi l-konklużjonijiet tar-Rapport dwar iċ-Ċina (40) u s-sejbiet tal-aktar investigazzjonijiet riċenti dwar it-tajers (41), il-Kummissjoni kkonkludiet li r-rati tal-elettriku li jitħallsu huma preferenzjali skont l-intrapriżi individwali, is-settur tal-industrija jew il-lokalità ġeografika tagħhom.

3.4.3.3. Benefiċċju

(98) Fin-nuqqas ta' kooperazzjoni mill-Gvern Ċiniżu mill-produtturi esportaturi Ċiniżi, il-Kummissjoni ma kellha l-ebda informazzjoni speċifika għall-kumpaniji li fuqha setgħet tikkalkula l-ammont tas-sussidju mogħti matul il-perjodu ta' investigazzjoni tar-rieżami. Madankollu, għall-konstatazzjoni ta' kontinwazzjoni tas-sussidjar li waslet għaliha fl-investigazzjoni tar-rieżami ta' skadenza attwali, il-Kummissjoni ma tqisx li huwa neċessarju li jiġu kkalkolati dawn l-ammonti. Minkejja dan, il-livell ta' sussidju ma jidhirx li naqas meta mqabbel mal-investigazzjoni orġinali.

3.4.3.4. Speċifiċità

(99) Kif spjegat fil-premessa (90), l-iskema kienet speċifika skont it-tifsira tal-Artikolu 4(2)(a) u 4(3) tar-Regolament Bażiku.

3.4.3.5. Konklużjoni

(100) Għaldaqstant, il-Kummissjoni kkonkludiet li hemm biżżejjed evidenza li turi li l-provvista tal-elettriku għal remunerazzjoni inqas minn adegwata bħala sussidju kumpensatorju kompliet matul il-perjodu ta' investigazzjoni tar-rieżami.

3.5. Trasferiment dirett tal-fondi (42)

3.5.1. Self preferenzjali u rati tal-imgħax

3.5.1.1. Konstatazzjonijiet tal-investigazzjoni oriġinali

(101) Fl-investigazzjoni oriġinali (43), il-Kummissjoni stabbilixxiet li l-banek tal-Istat (“SOBs”) kienu korpi pubbliċi għaliex dawn kienu jwettqu funzjonijiet governattivi u, permezz ta' dan, dawn eżerċitaw awtorità tal-gvern. Barra minn dan, ġie konkluż li fil-perjodu ta' investigazzjoni oriġinali, l-akbar ħames banek kummerċjali tal-Istat irrappreżentaw aktar minn nofs is-settur bankarju Ċiniż.

(102) Fir-rigward tal-banek li pprovdew self lill-produtturi esportaturi tal-OCS li kkooperaw, il-maġġoranza l-kbira tagħhom kienu tal-Istat. L-informazzjoni disponibbli wriet li mill-anqas 14 mis-17-il bank irrappurtati kienu banek tal-Istat, inklużi l-banek kummerċjali l-kbar fiċ-Ċina, bħall-Bank taċ-Ċina, il-Bank tal-Kostruzzjoni taċ-Ċina u l-Bank Industrijali u Kummerċjali taċ-Ċina. Barra minn hekk, instab ukoll li dawn il-banek kummerċjali tal-istat kellhom post predominanti fis-suq u fil-kapaċità tagħhom bħala korpi pubbliċi ġew involuti f'offerti ta' self f'rati tal-imgħax aktar baxxi minn dawk tas-suq. Għaldaqstant, ġie konkluż li l-Gvern Ċiniż kellu politika biex jingħata self preferenzjali lis-settur tal-OCS.

(103) Il-Kummissjoni stabbilixxiet ukoll, fost oħrajn abbażi tal-Artikoli 34 u 38 tal-Liġi Bankarja Kummerċjali u l-Artikoli 24 u 25 tal-Ordni Nru 35 - Politiki għall-iżvilupp tal-Industrija tal-ħadid u tal-Azzar, li l-banek kummerċjali bi sjieda privata fiċ-Ċina ġew inkarigati u ngħataw struzzjonijiet mill-Gvern Ċiniż biex jipprovdu self preferenzjali lill-produtturi tal-OCS skont l-Artikolu 3(1)(a)(iv) tar-Regolament bażiku.

(104) Għalhekk, il-Kummissjoni kkonkludiet li: kien hemm kontribuzzjoni finanzjarja lill-produtturi tal-OCS fil-forma ta' trasferiment dirett ta' fondi mill-gvern skont it-tifsira tal-Artikolu 3(1)(a)(i) tar-Regolament bażiku; u l-banek kummerċjali bi sjieda kienu inkarigati jew ngħataw struzzjonijiet mill-gvern sabiex jipprovdu kontribuzzjonijiet finanzjarji lill-istess produtturi skont it-tifsira tal-Artikolu 3(1)(a)(iv) tar-Regolament bażiku.

(105) Instab li jeżisti benefiċċju skont it-tifsira tal-Artikoli 3(2) u 6(b) tar-Regolament bażiku sakemm is-self mill-gvern kienu jingħataw b'termini aktar favorevoli minn dawk li l-riċevitur jista' fil-fatt jikseb mis-suq. Billi kien stabbilit li s-self mhux mill-gvern fiċ-Ċina ma jipprovdix valur referenzjarju xieraq tas-suq (il-banek bi sjieda privata jkunu inkarigati u jingħataw struzzjonijiet mill-Gvern Ċiniż), tali valur referenzjarju ġie mfassal abbażi tar-rata tas-self standard tal-Bank tal-Poplu taċ-Ċina. Din ir-rata ġiet aġġustata sabiex tirrifletti r-riskju normali tas-suq biż-żieda tal-primjum xieraq mistenni fuq il-bonds li jinħarġu minn ditti bi klassifikazzjoni ta' bonds ta' “grad mhux ta' investiment” (f'rata BB).

(106) Fl-investigazzjoni oriġinali (44), dan il-programm ta' sussidju nstab li kien speċifiku skont it-tifsira tal-Artikolu 4(2)(a) tar-Regolament bażiku, peress li l-industrija tal-azzar kienet tappartjeni għall-kategorija mħeġġa skont id-Deċiżjoni Nru 40 u d-dispożizzjonijiet tas-self kienu limitati biss għal intrapriżi tal-azzar li kienu jikkonformaw b'mod sħiħ mal-politiki ta' żvilupp għall-industrija tal-ħadid u tal-azzar (Ordni Nru 35).

(107) Barra minn hekk, il-programm instab li huwa speċifiku skont l-Artikolu 4(2)(b) tar-Regolament bażiku, peress li ċerti pjanijiet u dokumenti tal-gvern kienu qed iħeġġu u jagħtu struzzjonijiet biex jingħata appoġġ finanzjarju lill-industrija tal-azzar anki f'reġjuni ġeografiċi speċifiċi taċ-Ċina.

(108) Ir-rata tas-sussidju stabbilita fl-investigazzjoni oriġinali għall-kampjun tal-produtturi esportaturi tal-OCS varjat minn 0,25 % għal 0,89 %, filwaqt li r-rata għall-kumpaniji li ma kkooperawx kienet fil-livell ta' 0,97 %.

3.5.1.2. Kontinwazzjoni tal-programm ta' sussidju

(109) Fit-talba u fl-annessi korrispondenti (45), l-applikant ipprovda evidenza li l-produtturi Ċiniżi tal-OCS komplew jibbenefikaw minn self preferenzjali u rati tal-imgħax aktar baxxi minn dawk tas-suq minn banek domestiċi fiċ-Ċina.

(110) L-applikant ipprovda evidenza li l-SOBs għadhom korpi pubbliċi skont it-test stabbilit mir-rapport tal-AB (ara l-premessa (52)) peress li: (i) Is-settur bankarju baqa' jiġi kkontrollat mill-Gvern Ċiniż, li għalih l-applikant iddependa fuq rendikonti riċenti mill-Bank tal-Poplu taċ-Ċina (46) u r-regoli u l-linji gwida l-ġodda riċenti mill-Kummissjoni Regolatorja Bankarja taċ-Ċina, li kompliet iżżid dan il-kontroll (47). It-talba indikat ukoll li r-rieżami ta' Ottubru 2017 tal-Istatus ta' Ekonomija tas-Suq taċ-Ċina mid-Dipartiment tal-Kummerċ tal-Istati Uniti laħaq konklużjoni dwar l-eżistenza ta' distorsjonijiet li jaffettwaw is-sistema bankarja Ċiniża (48). (ii) Is-settur bankarju segwa l-objettivi makro tal-Gvern Ċiniż, li għalihom l-applikant ipprovda evidenza li, f'konformità mal-liġi Ċiniża dwar il-Banek Kummerċjali (49), huwa rekwiżit legali li l-industrija bankarja tikkonforma mal-objettivi strateġiċi nazzjonali stabbiliti fid-diversi linji gwida u rakkomandazzjonijiet vinkolanti. It-talba indikat li tali kostatazzjonijiet saru fl-investigazzjoni oriġinali u baqgħu validi, kif ġie kkonfermat mit-13-il pjan ta' Ħames Snin għas-settur tal-azzar, minn rendikonti riċenti mill-Bank tal-Poplu taċ-Ċina (Rapporti dwar il-Politika Monetarja taċ-Ċina) u minn investigazzjonijiet riċenti tal-UE antisussidji.

(111) L-applikant ipprovda evidenza tal-preżenza sinifikanti u tad-dominanza kontinwa fis-suq tal-Banek tal-Istat fis-settur bankarju Ċiniż. Fil-punt (93), it-talba elenkat il-banek prinċipali tal-Istat u l-Banek ta' Politika, li jikkostitwixxu strument tal-istat fl-intervent tal-ekonomija.

(112) Fl-aħħar nett, filwaqt li jitqies il-punt (ii) tal-premessa (110), l-applikant indika li l-banek privati baqgħu jiġu inkarigati u jingħataw struzzjonijiet mill-Gvern Ċiniż biex jipprovdu self sussidjat skont l-Artikolu 3.1(a)(iv) tar-Regolament bażiku. Għalhekk, is-sejbiet tal-Kummissjoni fl-investigazzjoni oriġinali f'dan ir-rigward għadhom validi. Barra minn hekk, fl-investigazzjoni HRFP, il-Kummissjoni stabbilixxiet li n-notifika “Diversi Opinjonijiet dwar ir-Riżoluzzjoni tal-Kapaċità Żejda”, li hija applikabbli għas-settur tal-azzar, hija indirizzata lill-banek kollha stabbiliti biex jassumu l-funzjonijiet tan-nefqa ġestita mill-gvern, banek kbar, banek b'ishma konġunti, banek ta' tfaddil permezz ta' uffiċċji postali, banek b'investiment barrani, kumpaniji maniġerjali tal-assi finanzjarji u istituzzjonijiet finanzjarji oħrajn taħt il-ġestjoni tal-Kummissjoni Regolatorja Bankarja taċ-Ċina (CBRC) (50).

(113) Fin-nuqqas ta' kooperazzjoni mill-Gvern Ċiniż, ma tressaq l-ebda argument li kien jisfida l-evidenza li tressqet mill-applikant fir-rigward tas-sitwazzjoni attwali tas-sistema bankarja Ċiniża.

(114) Barra minn hekk, il-kwistjonijiet kritiċi fl-istabbiliment ta' dan il-programm ta' sussidjar u l-kontinwazzjoni tiegħu, jiġifieri l-każijiet fejn l-SOBs jaġixxu bħala korp pubbliku, id-dominanza tagħhom fis-settur bankarju, l-inkarigar u l-għoti ta' struzzjonijiet tal-banek privati, ġew ikkonfermati mir-Rapport dwar iċ-Ċina (51) u s-sejbiet tal-aktar investigazzjonijiet riċenti dwar it-tajers u r-roti elettriċi (52).

3.5.1.3. Benefiċċju

(115) Fl-anness 32 tat-talba u fil-preżentazzjoni tal-21 ta' Diċembru, l-applikant elenka l-produtturi Ċiniżi tal-OCS li jibbenefikaw jew li jkunu bbenefikaw minn dak il-programm abbażi tar-rapporti annwali tagħhom.

(116) Fin-nuqqas ta' kooperazzjoni mill-produtturi esportaturi Ċiniżi, il-Kummissjoni ma kellha l-ebda informazzjoni speċifika għall-kumpaniji li fuqha seta' jiġi kkalkolat l-ammont tas-sussidju mogħti matul il-perjodu ta' investigazzjoni tar-rieżami. Madankollu, għall-konstatazzjoni ta' kontinwazzjoni tas-sussidjar li waslet għaliha fl-investigazzjoni ta' rieżami ta' skadenza attwali, il-Kummissjoni ma tqisx li huwa neċessarju li jiġu kkalkolati dawn l-ammonti. Madankollu, m'hemm xejn li jindika li l-livell ta' sussidju naqas meta mqabbel mal-investigazzjoni oriġinali.

3.5.1.4. Speċifiċità

(117) Il-programm ta' sussidju inkwistjoni kien għadu speċifiku skont it-tifsira tal-Artikoli 4(2)(a) u 4(2)(b) tar-Regolament bażiku, meta jitqies li s-sitwazzjoni legali deskritta fil-premessa (106) ma kinitx inbidlet u fid-dawl tat-13-il pjan ġdid ta' Ħames Snin għas-settur tal-azzar, li kkonferma l-industrija tal-azzar bħala industrija mħeġġa.

3.5.1.5. Konklużjoni

(118) Għaldaqstant, il-Kummissjoni kkonkludiet li hemm biżżejjed evidenza li turi li s-self preferenzjali bħala sussidju kumpensatorju kompliet matul il-perjodu ta' investigazzjoni tar-rieżami.

3.5.2. Skambji ta' dejn għal ekwità

3.5.2.1. Konstatazzjonijiet tal-investigazzjoni oriġinali

(119) Fl-investigazzjoni oriġinali (53), il-Kummissjoni kkonkludiet li diversi produtturi tal-azzar, inklużi l-produtturi tal-OCS, kienu involuti fi skambji ta' dejn għal ekwità għal total ikkombinat ta' RMB 62.5 biljun ta' djun. It-talba fl-investigazzjoni oriġinali allegat li d-dejn pendenti dovut mill-produtturi tal-azzar tal-Istat lill-SOBs kien ikkanċellat bi skambju għal ekwità permezz tal-involviment ta' erba' Kumpaniji Maniġerjali tal-Assi (“KMA”) Ċiniżi f'kundizzjonijiet differenti minn dawk tas-suq. It-talba affermat ukoll li l-KMA nħolqu speċifikament sabiex jiddisponu minn self improduttiv enormi f'industriji ewlenin, fosthom is-settur tal-azzar, u sabiex jistrutturaw mill-ġdid id-djun tal-intrapriżi tal-istat, fost l-oħrajn permezz ta' skambji ta' dejn għal ekwità.

(120) Meta jitqies li l-Gvern Ċiniż naqas milli jipprovdi kwalunkwe informazzjoni dwar dan il-programm, l-investigazzjoni oriġinali bbażat is-sejbiet tagħha dwar dan il-programm dwar l-informazzjoni li tinsab fit-talba.

(121) Instab li l-iskambji ta' dejn għal ekwità jikkostitwixxu kontribuzzjoni finanzjarja fil-forma ta' infużjoni ta' ekwità u/jew self skont it-tifsira tal-Artikolu 3(1)(a)(i) tar-Regolament bażiku jew fil-forma ta' dħul mitluf li jirriżulta minn dejn imħassar jew mhux imħallas skont it-tifsira tal-Artikolu 3(1)(a)(ii). Il-gvern ipprovda din il-kontribuzzjoni finanzjarja permezz tal-korpi pubbliċi involuti f'dawn it-tranżazzjonijiet, jiġifieri l-erba' KMA u d-diversi SOBs. Fin-nuqqas ta' kwalunkwe kooperazzjoni mill-Gvern Ċiniż matul l-investigazzjoni oriġinali, il-Kummissjoni kkonkludiet li l-evidenza rreġistrata wriet biżżejjed li l-KMA kienu korpi pubbliċi, peress li dawn inħolqu speċifikament mill-Gvern Ċiniż sabiex jiddisponu minn self improduttiv enormi f'industriji ewlenin, inkluż is-settur tal-azzar, u jistrutturaw mill-ġdid id-djun tal-intrapriżi tal-istat. Konsegwentement, ġie meqjus li l-imġiba tagħhom kienet tikkorrispondi għall-eżerċizzju tal-awtorità tal-gvern.

(122) Barra minn hekk, kienet ipprovduta evidenza li l-ammont kbir ta' kanċellazzjonijiet ta' dejn ma kienx soġġett għal kunsiderazzjonijiet kummerċjali normali, peress li l-Gvern Ċiniż ma wettaqx valutazzjoni dwar jekk investitur privat normali jkunx wettaq dawn l-iskambji ta' djun għal ekwità fl-istennija li maż-żmien tiġi ġġenerata rata ta' ritorn raġonevoli. Minflok, it-talba sostniet li l-Gvern Ċiniż skambja ammonti enormi ta' dejn ma' ekwità bl-objettiv li jnaqqas il-proporzjon tal-obbligazzjonijiet meta mqabbla mal-assi tal-produtturi tal-azzar sabiex iżid il-kompetittività tagħhom mingħajr il-konsiderazzjonijiet kummerċjali li investitur privat kieku jagħmel. Il-Kummissjoni, wara analiżi bir-reqqa tal-informazzjoni mogħtija fit-talba u fin-nuqqas ta' kwalunkwe informazzjoni oħra fil-fajl, ikkonkludiet li l-miżuri, għaldaqstant, kienu qed jagħtu benefiċċju skont it-tifsira tal-Artikolu 6(a) tar-Regolament bażiku.

(123) Dan is-sussidju nstab li kien speċifiku skont it-tifsira tal-Artikolu 4(2) tar-Regolament bażiku, peress li l-għoti ta' dan il-finanzjament kien ristrett biss għal entitajiet partikolari, kien diskrezzjonali u ma eżista l-ebda kriterju oġġettiv.

3.5.2.2. Kontinwazzjoni tal-programm ta' sussidju

(124) Fit-talba għal rieżami ta' skadenza taħt il-punti 115-125 u l-annessi 25, 33 u 58, l-applikant ipprovda evidenza li dan il-programm kien għadu fis-seħħ, iżda l-użu tiegħu evolva għaliex issa primarjament jintuża biex jitnaqqas id-dejn korporattiv ta' kumpaniji b'ħafna dejn.

(125) L-applikant ipprovda żewġ dokumenti li nħarġu mill-Gvern Ċiniż fl-2016 dwar din il-kwistjoni, jiġifieri “the Opinions on Actively and Steadily Reducing Corporate Leverage” (l-Opinjonijiet dwar it-Tnaqqis Attiv u Stabbli tal-Ingranaġġ Korporattiv) u “the Guiding Opinions on the Market-based Conversion of Bank” (l-Opinjonijiet ta' Gwida dwar il-Konverżjoni bbażata fuq is-Suq tal-Bank) (54).

(126) Skont dawn id-dokumenti, il-kumpaniji b'dejn kbir għandhom isibu bank kummerċjali domestiku li jaqbel li jinvolvi ruħu fil-programm. Il-banek b'kapital barrani mhumiex kwalifikati biex jieħdu sehem fil-programm. Il-bank parteċipanti jistabbilixxi fond ta' skambju separat, magħmul mid-dejn tal-kumpanija. Dak id-dejn imbagħad jinbidel f'ekwità u l-investituri l-oħrajn huma mistiedna jipparteċipaw u jakkwistaw l-ekwità. Il-banek tal-Istat, inkluż iċ-China Construction Bank, huma l-aktar attivi fil-programm.

(127) Dawn it-tranżazzjonijiet mhumiex ibbażati fuq il-kundizzjonijiet tas-suq. Dawn id-djun kbar jiġu akkwistati mingħajr skont, azzjoni li ma jkunx raġonevoli li jwettaqha investitur ibbażat fuq is-suq. Skont l-Assoċjazzjoni Ċiniża tal-Ħadid u tal-Azzar (“CISA”), il-maġġoranza kbira tal-iskambji riċenti ta' dejn għal ekwità ħadu l-forma ta' Minggu Shizhai, jiġifieri, stokk fl-isem, u dejn fir-realtà (55). Dan ifisser li l-fondi ta' skambju fil-verità jistgħu jkunu kisbu self eżistenti dovut lill-banek u ssostitwixxewh b'self ġdid b'maturitajiet itwal.

(128) Jidher li l-banek ma aġixxewx b'mod raġonevoli billi qiesu s-sitwazzjoni finanzjarja ta' kumpanija u wettqu valutazzjoni tar-riskju bħalma jagħmel investitur privat taħt kundizzjonijiet normali tas-suq. Il-Bank ta' Kostruzzjoni taċ-Ċina ammetta li l-interessi kummerċjali tal-banek domestiċi stess huma sekondarji għall-istrateġija ekonomika naturali meta jkunu qed isiru skambji ta' dejn għal ekwità (56).

(129) It-talba pprovdiet l-evidenza li tal-inqas żewġ produtturi tal-OCS iffirmaw ftehimiet ta' dejn għal ekwità mal-Bank ta' Rikostruzzjoni taċ-Ċina fit-tmiem tal-2016 għall-ammonti li jaqbżu l-RMB 20 biljun kull wieħed u mill-inqas erba' produtturi oħra tal-OCS ibbenefikaw minn din l-iskema, minkejja li fil-każijiet tagħhom il-valuri preċiżi tal-ftehimiet ma kinux magħrufa. Skont ir-rapport ta' ThinkDesk, tal-inqas tlieta mill-kumpaniji li jibbenefikaw minn dan l-iskambju ta' dejn għal ekwità kienu jinsabu f'sitwazzjoni finanzjarja mwiegħra fil-mument meta seħħ l-iskambju.

(130) Fin-nuqqas ta' kooperazzjoni, il-Kummissjoni, abbażi tal-evidenza disponibbli, ikkonkludiet li l-iskambji ta' dejn għal ekwità għall-produtturi tal-OCS ma kinux ibbażati fuq kundizzjonijiet tas-suq.

(131) Konsegwentement, il-Kummissjoni sabet li l-iskambji ta' dejn għal ekwità huma kontribuzzjoni finanzjarja fil-forma ta' infużjoni ta' ekwità u/jew self skont l-Artikolu 3(1)(a)(i) tar-Regolament bażiku jew fil-forma ta' dħul mitluf tal-gvern li jwassal għal dejn imħassar jew mhux imħallas skont it-tifsira tal-Artikolu 3(1)(a)(ii). Il-programm ta benefiċċju lill-kumpaniji riċevituri.

3.5.2.3. Benefiċċju

(132) Fin-nuqqas ta' kooperazzjoni mill-Gvern Ċiniż u mill-produtturi esportaturi Ċiniżi, il-Kummissjoni ma kellha l-ebda informazzjoni speċifika għall-kumpaniji li fuq il-bażi tagħha setgħet tikkalkula l-ammont tas-sussidju mogħti matul il-perjodu ta' investigazzjoni tar-rieżami. Madankollu, għall-konstatazzjoni ta' kontinwazzjoni tas-sussidjar li waslet għaliha fl-investigazzjoni tar-rieżami ta' skadenza attwali, il-Kummissjoni ma tqisx li huwa neċessarju li jiġu kkalkolati dawn l-ammonti.

3.5.2.4. Speċifiċità

(133) Is-sussidju kien speċifiku f'konformità mal-Artikoli 4(2)(b) tar-Regolament bażiku, peress li ma kien hemm l-ebda kriterju oġġettiv għall-provvista tas-sussidji u ma kienx ċar taħt liema kundizzjonijiet il-produtturi tal-OCS jistgħu jew ma jistgħux ikunu invluti f'dan il-programm. L-iskambji kienu wkoll speċifiċi skont l-Artikolu 4(2)(c) tar-Regolament bażiku, meta titqies id-diskrezzjoni kbira tal-awtoritajiet pubbliċi biex jagħtu s-sussidju u ċerti setturi biss ibbenefikaw mis-sussidju, bħal dawk li jkunu qed ibati minn kapaċità żejda.

3.5.2.5. Konklużjoni

(134) Għaldaqstant, il-Kummissjoni kkonkludiet li hemm biżżejjed evidenza li turi li l-iskambji ta' dejn għal ekwità bħala sussidju kumpensatorju komplew matul il-perjodu ta' investigazzjoni tar-rieżami fil-forma ta' assistenza finanzjarja biex jitnaqqas id-dejn korporattiv ta' kumpaniji b'dejn kbir.

3.5.3. Għotjiet u sussidji ad-hoc

3.5.3.1. Konstatazzjonijiet tal-investigazzjoni oriġinali

(135) Fl-investigazzjoni oriġinali (57), il-Kummissjoni kkonkludiet li diversi produtturi tal-azzar, inklużi l-produtturi tal-OCS, irċevew għotjiet taħt erba' skemi: Il-programm China World Top Brand (l-Aqwa Marka Globali taċ-Ċina), il-programm Famous Brands (Marki Famużi), il-fond State Key Technology Project (il-Proġett tat-Teknoloġija Ewlenija tal-Istat), u l-programm biex jitnaqqsu l-ispejjeż legali anti-dumping. Barra minn hekk, instab li ngħataw diersi għotjiet lill-produtturi tal-OCS taħt il-programmi reġjonali (fost oħrajn fil-provinċji ta' Liaoning, Jiangsu, u Hebei).

(136) Minħabba li l-Gvern Ċiniż naqas milli jipprovdi kwalunkwe informazzjoni dwar dan il-programm, l-investigazzjoni oriġinali bbażat is-sejbiet tagħha dwar dawn il-programmi fuq l-informazzjoni li tinsab fit-talba, is-sejbiet tal-awtoritajiet tal-Istati Uniti f'investigazzjonijiet oħrajn kontra s-sussidji (58), u s-sejbiet tal-Kummissjoni stess fl-investigazzjoni kontra l-karta fina miksija (59).

(137) L-investigazzjoni oriġinali kkonkludiet b'mod pożittiv dwar l-eżistenza ta' għadd ta' sussidji ad hoc mogħtija lil ċerti produtturi tal-OCS li kienu elenkati fit-talba, abbażi tal-analiżi tal-kontijiet awditjati tal-kumpaniji inkwistjoni. Dawn is-sussidji kienu jew għotjiet jew inkella eżenzjonijiet jew tnaqqis ieħor tat-taxxa sabiex jiġu ffinanzjati proġetti jew assi partikolari. Skont it-talba, dawn ingħataw fil-kuntest tal-politika strateġika ġenerali biex tittejjeb l-industrija tal-azzar.

(138) Dawn l-għotjiet u s-sussidji l-oħra ad hoc instabu li jikkostitwixxu sussidju skont it-tifsira tal-Artikolu 3(1)(a)(i) tar-Regolament bażiku fil-forma ta' trasferiment dirett ta' fondi fir-rigward tal-għotjiet u trasferimenti simili ta' riżorsi. Barra minn hekk, dawk ikkostitwixxew sussidju skont it-tifsira tal-Artikolu 3(1)(a)(ii) tar-Regolament bażiku fil-forma ta' dħul mitluf tal-gvern għad-diversi eżenzjonijiet jew tnaqqis tat-taxxi u/jew spejjeż fil-livell ċentrali, provinċjali jew muniċipali li normalment ikunu dovuti.

(139) Dawn instab li huma wkoll speċifiċi jew skont l-Artikolu 4(2)(a) tar-Regolament bażiku, minħabba l-limiti żejda għal intrapriżi speċifiċi biss, jew skont l-Artikolu 4(2)(b), meta jitqies in-nuqqas evidenti ta' kriterji u kundizzjonijiet oġġettivi għall-applikazzjoni ta' dawn il-programmi mill-awtorità awtorizzanti.

(140) Xi ftit minn dawn is-sussidji nstab li huma speċifiċi skont l-Artikolu 4(3) tar-Regolament bażiku, peress li l-aċċess tagħhom kien limitat għal ċerti intrapriżi li jinsabu f'reġjuni ġeografiċi magħżula f'ċerta provinċja, jew skont l-Artikolu 4(4)(a), peress li l-benefiċċju nstab li huwa kontinġenti fuq il-prestazzjoni tal-esportazzjoni (pereżempju fil-każ ta' prodotti ta' “marka famuża”).

3.5.3.2. Kontinwazzjoni tal-programmi ta' sussidju

(141) Fit-talba għal rieżami ta' skadenza taħt il-punti 191-198 u l-anness 32, l-applikant ipprovda evidenza li ħafna produtturi Ċiniżi tal-azzar, inkluż tal-inqas disa' produtturi kbar tal-OCS, għadhom qed jibbenefikaw minn programmi ta' sovvenzjoni, minkejja li l-iskemi ewlenin li jintużaw huma differenti minn dawk li nstabu fl-investigazzjoni oriġinali.

(142) L-evidenza mogħtija fit-talba tiffoka primarjament fuq skemi tal-iffrankar u tal-konservazzjoni tal-enerġija u skemi tal-aġġornament jew tat-trasformazzjoni teknoloġika u hija bbażata fuq is-sejbiet tal-investigazzjoni HRFP (60).

(143) Taħt il-punti 207-217 u l-annessi 32 u 35 tat-talba għal rieżami ta' skadenza, l-applikant ipprovda wkoll evidenza dwar l-eżistenza ta' għadd ta' sussidji ad hoc li ngħataw lil ċerti produtturi tal-OCS fil-perjodu ta' investigazzjoni tar-rieżami (jew qabel il-perjodu ta' investigazzjoni tar-rieżami, iżda minħabba n-natura tas-sovvenzjoni, il-benefiċċju taħt is-sussidju jista' jiġi allokat għall-perjodu ta' investigazzjoni tar-rieżami). L-evidenza f'dan ir-rigward hija bbażata fuq ir-Rapporti Annwali tal-produtturi rispettivi tal-OCS.

(144) Fil-preżentazzjoni tal-21 ta' Diċembru 2018, l-applikant ipprovda lista aktar dettaljata tas-sussidji ad hoc għal kull produttur tal-OCS, inklużi referenzi għal-linji speċifiċi tar-rapporti annwali awditjati tal-kumpaniji inkwistjoni.

(145) Is-sussidji inkwistjoni essenzjalment kienu għotjiet pertinenti għall-assi jew pertinenti għall-introjti.

(146) is-sussidji pertinenti għall-assi huma akkreditati għal kont tal-introjtu differit. Dawn jiġu rilaxxati għar-rapport tal-introjtu attwali/għall-qligħ u t-telf attwali (“P&L”) bħala introjtu mhux operattiv matul il-ħajja utli mistennija tal-ass rilevanti permezz ta' pagamenti annwali ugwali, jew jitnaqqsu mill-ammont riportat tal-ass u jiġu rilaxxati għar-rapport tal-introjtu permezz ta' imposti mnaqqsa tad-deprezzament.

(147) Is-sussidji pertinenti għall-introjtu u li jintużaw biex jiġu kkumpensati l-ispejjeż jew it-telf futuri relatati huma rikonoxxuti bħala introjtu differit u jiġu inklużi fil-P&L attwali, filwaqt li dawk li jintużaw biex jiġu kkumpensati l-ispejjeż jew it-telf imġarrba relatati huma inklużi direttament fil-P&L attwali tal-perjodu kontabilistiku rilevanti.

(148) Is-sussidji li jingħataw biex jiġu kkumpensati l-ispejjeż jew it-telf tal-passat huma rikonoxxuti fir-rapport tal-introjtu fil-perjodu li fih jiġi rċevut is-sussidju. Il-bilanċ pożittiv bejn il-pagamenti ta' kumpens u l-ammont ta' kumpens ittrasferit għall-introjtu differit jenħtieġ li jitqies bħala riżerva ta' kapital.

(149) Il-biċċa l-kbira tal-għotjiet ngħataw sabiex jiġu ffinanzjati proġetti jew assi partikolari, jingħataw konservazzjoni tal-enerġija jew ħarsien tal-ambjent, u jiġu modernizzati l-funderiji tal-azzar.

(150) Taħt il-punti 166-175 u l-annessi 25, 34, 35 u 44 tat-talba għal rieżami ta' skadenza, l-applikant ipprovda evidenza li, sabiex tiġi indirizzata l-kapaċità żejda fis-settur tal-azzar, il-Gvern Ċiniż u l-awtoritajiet lokali l-oħra għamlu disponibbli sussidji biex jikkumpensaw lill-kumpaniji għat-tnaqqis fil-kapaċità tal-produzzjoni jew biex jinċentivaw dak it-tnaqqis. It-talba ddependiet fuq diversi dokumenti riċenti li nħarġu mill-awtoritajiet Ċiniżi fir-rigward ta' din il-kwistjoni u fuq studji internazzjonali (61). Dawn is-sussidji ma kinux ikkumpensati fl-investigazzjoni oriġinali.

(151) L-applikant indika diversi dokumenti speċifiċi li nħarġu fl-2016 li jifformaw il-bażi għall-intervent tal-Istat bl-għan li titnaqqas il-kapaċità tas-settur tal-azzar: — Fi Frar 2016, il-Gvern Ċiniż ippubblika l-“Opinjonijiet dwar ir-Riżoluzzjoni tal-Kapaċità Żejda fl-Industrija tal-Azzar, l-Ħarba mid-Diffikultà u t-Twettiq tal-Iżvilupp.” Dan id-dokument kien fih pjan, li jfittex li jżid l-appoġġ finanzjarju għall-kumpaniji tal-azzar li jnaqqsu l-kapaċità tal-produzzjoni. — F'April 2016, il-Bank tal-Poplu taċ-Ċina u l-kummissjonijiet regolatorji inkarigati mill-monitoraġġ tas-setturi bankarji, tat-titoli u tal-assigurazzjoni ħarġu b'mod konġunt “Opinjonijiet dwar l-appoġġ għall-industriji tal-azzar u tal-faħam biex isolvu l-kapaċità żejda u jkollhom bidla fl-iżvilupp.” Dan id-dokument kien indirizzat lill-istituzzjonijiet finanzjarji kollha li taw struzzjonijiet dwar kif jiġu implimentati l-“Opinjonijiet dwar ir-Riżoluzzjoni tal-Kapaċità Żejda fl-Industrija tal-Azzar, l-Ħarba mid-Diffikultà u t-Twettiq tal-Iżvilupp.” Dan id-dokument indika li l-banek huma meħtieġa jagħtu “appoġġ għall-kreditu lill-kumpaniji ewlenin bi prestazzjoni għolja.” Dawn huma pprojbiti milli jimponu “kundizzjonijiet mhux raġonevoli meta jkunu qed jagħtu self.” Il-banek għandhom ikomplu jiffaċilitaw it-trasferiment ta' kapaċità żejda barra mill-pajjiż. Dawn iridu “jagħtu appoġġ għall-finanzjament lill-intrapriżi tal-azzar u tal-faħam fil-kapaċità tat-trasferiment tagħhom barra mill-pajjiż u fl-isfruttar tagħhom tas-suq internazzjonali.” (62) — F'Mejju 2016, il-Gvern Ċiniż ħareġ il-“Miżuri tal-Gvern Ċiniż għall-Ġestjoni ta' Bonusijiet u Sussidji Speċjali għall-Aġġustament Strutturali tal-Intrapriża Industrijali”, li inkludew dettalji dwar l-allokazzjoni ta' RMB 100 biljun ta' bonusijiet u sussidji.

(152) L-applikant iddependa fuq ir-“Rapport dwar it-Tnaqqis fil-Kapaċità Żejda fl-industrija tal-azzar taċ-Ċina” (63) biex juri li l-Gvern Ċiniż wiegħed miżuri biex tiġi indirizzata l-kwistjoni ta' kapaċità żejda enormi fil-produzzjoni tal-azzar fiċ-Ċina. Sabiex jiġi kkumpensat it-tnaqqis fil-kapaċità tal-produzzjoni/jew jiġi inċentivat dak it-tnaqqis, il-Gvern Ċiniż u l-awtoritajiet lokali għamlu sussidji disponibbli biex jiġu kkumpensati l-kumpaniji kkonċernati. Dawn is-sussidji ħadu diversi forom (għotjiet u tnaqqis fit-taxxa), iżda l-biċċa l-kbira tagħhom ngħataw fil-forma ta' għotjiet. Studju internazzjonali inkwistjoni indika li s-sussidji li ngħataw lill-industrija tal-azzar għal dak il-għan fl-2016 ammontaw għal RMB 38,4 biljun (madwar EUR 5,2 biljun).

(153) L-applikant, abbażi ta' analiżi tal-kontijiet annwali ta' kumpaniji speċifiċi, ipprovda evidenza li tal-inqas sitt produtturi tal-OCS irċevew appoġġ finanzjarju biex jiġi kkumpensat jew inċentivat tnaqqis fil-kapaċità żejda bejn l-2014 u l-2016, li l-benefiċċji tiegħu jistgħu jibqgħu jidhru matul il-PIR u wara.

(154) L-evidenza ppreżentata mill-applikant tikkorrispondi għall-konklużjoni tar-Rapport dwar iċ-Ċina (64), li jirreferi għat-13-il pjan ta' ħames snin għall-industrija tal-azzar, li jindika b'mod ċar li fondi ta' sussidju speċifiċi u inċentivi oħra għandhom jintużaw biex ir-reġjunijiet bi produzzjoni kbira jiġu inċentivati jnaqqsu l-kapaċità b'mod attiv. Sabiex jiġu ttrattati b'mod effettiv il-konsegwenzi ta' tnaqqis fil-kapaċità, il-pjan jistabbilixxi modi kif jitnaqqus l-effetti tiegħu fuq is-settur, b'mod partikolari r-rilokazzjoni ta' forza tax-xogħol li ngħatat is-sensja, l-użu ta' sussidji għal programmi li jkunu ffokati fuq l-aġġustament strutturali tal-industrija u tal-intrapriżi, u l-provvista ta' sussidji fuq il-livell lokali. Barra minn hekk, dan ġie kkonfermat fl-investigazzjoni tal-HRFP (65).

(155) L-għotjiet kollha u s-sussidji l-oħra ad hoc li ġew analizzati hawn fuq kienu jikkostitwixxu sussidju skont it-tifsira tal-Artikolu 3(1)(a)(i) tar-Regolament bażiku fil-forma ta' trasferiment dirett ta' fondi fir-rigward tal-għotjiet u trasferimenti simili ta' riżorsi.

(156) Fin-nuqqas ta' kooperazzjoni mill-Gvern Ċiniż, ma tressaq l-ebda argument li kien jisfida l-evidenza li tressqet mill-applikant fir-rigward tal-benefiċċji kontinwi tal-produtturi tal-OCS mill-għotjiet, irrispettivament jekk dawn ngħatawx biex titnaqqas il-kapaċità żejda jew taħt programmi speċifiċi, jew ngħatawx ad hoc.

3.5.3.3. Benefiċċju

(157) Fin-nuqqas ta' kooperazzjoni mill-Gvern Ċiniż u mill-produtturi esportaturi Ċiniżi, il-Kummissjoni ma kellha l-ebda informazzjoni speċifika għall-kumpaniji li fuq il-bażi tagħha setgħet tikkalkula l-ammont tas-sussidju mogħti matul il-perjodu ta' investigazzjoni tar-rieżami. Madankollu, għall-konstatazzjoni ta' kontinwazzjoni tas-sussidjar li waslet għaliha fl-investigazzjoni tar-rieżami ta' skadenza attwali, il-Kummissjoni ma tqisx li huwa neċessarju li jiġu kkalkolati dawn l-ammonti. Minkejja dan, abbażi tar-Rapport Annwali tal-produtturi tal-OCS, dawn l-ammonti mhumiex negliġibbli.

3.5.3.4. Speċifiċità

(158) Dawn is-sussidji tqiesu li huma speċifiċi fid-dritt jew fil-fatt, skont it-tifsira tal-Artikolu 4(2) tar-Regolament bażiku. Fin-nuqqas ta' kooperazzjoni mill-Gvern Ċiniż, dawn jitqiesu li jingħataw għal għadd limitat ta' kumpaniji tal-azzar fis-settur imħeġġeġ tal-azzar, u/jew minħabba l-mod li fih ġiet eżerċitata d-diskrezzjoni tal-awtoritajiet awtorizzanti biex dawn jingħataw.

3.5.3.5. Konklużjoni

(159) Għaldaqstant, il-Kummissjoni kkonkludiet li hemm biżżejjed evidenza li turi li l-produtturi esportaturi komplew jirċievu għotjiet bħala sussidji kumpensatorji matul il-perjodu ta' investigazzjoni tar-rieżami.

3.5.4. Sussidji għall-esportazzjoni

(160) L-applikant ipprovda evidenza dwar l-eżistenza ta' ċerti programmi ta' sussidji għall-esportazzjoni taħt il-punti 199-206 u l-anness 35 tat-talba tar-rieżami ta' skadenza. Fit-taqsimiet li ġejjin, il-Kummissjoni se tiffoka l-analiżi tagħha fuq l-assigurazzjoni ta' kreditu għall-esportazzjoni minn Sinosure. Din l-iskema ma kinitx ikkumpensata fl-investigazzjoni oriġinali.

3.5.4.1. Bażi ġuridika

(161) Il-bażijiet ġuridiċi għall-programm tal-assigurazzjoni ta' kreditu għall-esportazzjoni minn Sinosure huma dawn li ġejjin: — in-Notifika dwar l-Implimentazzjoni tal-Istrateġija ta' Promozzjoni tal-Kummerċ permezz tax-Xjenza u t-Teknoloġija bl-Użu tal-Assigurazzjoni ta' Kreditu għall-Esportazzjoni (Shang Ji Fa[2004] Nru 368) maħruġa b'mod konġunt minn MOFCOM u Sinosure; — id-Direttorju tal-Esportazzjoni ta' Prodotti ta' Teknoloġija Avvanzata u Ġdida Ċiniżi tal-2006; — l-hekk imsejjaħ “Pjan 840” inkluż fin-Notikfika mill-Kunsill tal-Istat tas-27 ta' Mejju 2009; — l-hekk imsejjaħ “Pjan 421” inkluż fin-Notifika dwar il-kwistjonijiet biex jiġu implimentati arranġamenti speċjali għall-finanzjament tal-assigurazzjoni fuq l-esportazzjoni ta' settijiet sħaħ kbar ta' tagħmir, maħruġ b'mod konġunt mill-Ministeru tal-Kummerċ u l-Ministeru tal-Finanzi fit-22 ta' Ġunju 2009.

3.5.4.2. Kontribuzzjoni finanzjarja u benefiċċju

(162) Abbażi tal-informazzjoni disponibbli lill-Kummissjoni, u fid-dawl tan-nuqqas ta' kooperazzjoni tal-Gvern Ċiniż u ta' Sinosure, il-Kummissjoni kkonkludiet li Sinosure hi organu pubbliku skont it-tifsira tal-Artikolu 2(b) tar-Regolament bażiku. B'mod partikolari, il-konklużjoni li Sinosure hi mogħtija l-awtorità biex teżerċita funzjonijiet governattivi hi bbażata fuq il-fatti disponibbli relatati mas-sjieda tal-Istat, fuq l-indizji formali tal-kontroll tal-gvern kif ukoll fuq l-evidenza li turi li l-Gvern Ċiniż jkompli jeżerċita kontroll sinifikanti fuq l-imġiba ta' Sinosure.

(163) Kif ġie kkonfermat minn diversi investigazzjonijiet (l-aktar konstatazzjonijiet riċenti f'dan ir-rigward ikkonfermati mill-investigazzjonijiet dwar it-tajers u r-roti elettriċi) (66), il-gvern jeżerċita sjieda u kontroll finanzjarju sħaħ fuq il-kumpanija.

(164) Sinosure hija kumpanija tal-assigurazzoni ta' poloz li hija 100 % tal-Istat stabbilita u appoġġjata mill-Istat biex jiġu appoġġjati l-iżvilupp u l-kooperazzjoni ekonomiċi u kummerċjali barranin tar-RPĊ. Il-Gvern għandu s-setgħa li jaħtar u jkeċċi l-maniġers superjuri u s-superviżuri tal-kumpanija.

(165) Il-kapital reġistrat tal-kumpanija ġej mill-fond ta' riskju tal-assigurazzjoni ta' kreditu għall-esportazzjoni f'konformità mal-baġit tal-finanzi tal-Istat. Barra minn hekk, kif stabbilit fl-investigazzjoni dwar il-karta fina miksija (67), l-Istat injetta RMB 20 biljun lill-kumpanija fl-2011.

(166) Fuq dik il-bażi, il-Kummissjoni kkonkludiet li l-Gvern Ċiniż ħoloq qafas normattiv li kellu jiġi rrispettat mill-maniġers u mis-superviżuri maħtura mill-Gvern Ċiniż u li huma responsabbli lejn il-Gvern Ċiniż. Għalhekk, il-Gvern Ċiniż iddependa fuq il-qafas normattiv sabiex jeżerċita kontroll b'mod sinifikanti fuq l-imġiba ta' Sinosure.

(167) Minħabba n-nuqqas ta' kooperazzjoni tal-Gvern Ċiniż u ta' Sinosure, il-Kummissjoni ma setgħetx ukoll tistabbilixxi kwalunkwe mġiba speċifika ta' Sinosure fir-rigward tal-assigurazzjoni pprovduta lill-kampjun ta' produtturi esportaturi li setgħet ippermettiet lill-Kummissjoni tiddetermina jekk Sinosure kinitx qed taġixxi abbażi tal-prinċipji tas-suq.

(168) F'dan ir-rigward, il-Kummissjoni ma setgħetx tivvaluta lanqas jekk il-primjums ta' Sinosure mitluba kinux biżżejjed sabiex ikopru l-kostijiet tal-pretensjonjiet u l-ispejjeż ġenerali ta' Sinosure. Madankollu, jenħtieġ li jiġi nnotat li fl-investigazzjoni riċenti dwar it-tajers (68), fejn inkisbet il-kooperazzjoni parzjali ta' Sinosure, ġie konkluż li l-primjums li tħallsu mill-kumpaniji fil-kampjun kien ħafna aktar baxx mit-tariffa minima li kienet meħtieġa biex jiġu koperti l-ispejjeż operazzjonali tal-kumpanija. Fl-investigazzjoni msemmija hawn fuq, kif ukoll fl-investigazzjoni li ġejja dwar ir-roti elettriċi, il-benefiċċju għal din l-iskema ta' sussidju ġie kkalkolat abbażi tal-valur referenzjarju estern, jiġifieri r-rati tal-primjum applikati mill-Bank ta' Esportazzjoni u Importazzjoni tal-Istati Uniti tal-Amerika għall-istituzzjonijiet mhux finanzjarji għall-esportazzjonijiet lejn pajjiżi tal-OECD.

(169) Għalhekk, il-Kummissjoni kkonkludiet li l-qafas legali stabbilit hawn fuq huwa implimentat minn Sinosure fl-eżerċizzju tal-funzjonijiet governattivi, biex b'hekk taġixxi bħala korp pubbliku skont it-tifsira tal-Artikolu 2(b) tar-Regolament bażiku moqri flimkien mal-Artikolu 3(1)(a)(i). Barra minn hekk, ma setax jintwera li Sinosure aġixxiet taħt kundizzjonijiet normali tas-suq u li ma pprovdietx benefiċċji lill-produtturi esportaturi tal-OCS, b'mod partikolari li l-assigurazzjoni kienet ipprovduta b'rati li ma kinux taħt it-tariffa minima li kienet meħtieġa sabiex Sinosure tkopri l-ispejjeż operatorji tagħha.

(170) Barra minn hekk, l-applikant indika li fit-talba u fil-preżentazzjoni tal-21 ta' Diċembru 2018 xi produtturi tal-OCS ibbenefikaw mill-assigurazzjoni ta' kreditu għall-esportazzjoni ta' Sinosure.

(171) Fin-nuqqas ta' kooperazzjoni mill-Gvern Ċiniż, ma tressaq l-ebda argument li kien jisfida l-evidenza li tressqet mill-applikant fir-rigward tal-produtturi tal-OCS li taħt din l-iskema jibbenefikaw minn sussidji għall-esportazzjoni.

(172) Minħabba n-nuqqas ta' kooperazzjoni, il-Kummissjoni ma kellha lanqas l-ebda informazzjoni speċifika għall-kumpaniji li fuq il-bażi tagħha setgħet tikkalkula l-ammont tas-sussidju mogħti matul il-perjodu ta' investigazzjoni tar-rieżami. Madankollu, għall-konstatazzjoni ta' kontinwazzjoni tas-sussidjar li waslet għaliha fl-investigazzjoni ta' rieżami ta' skadenza attwali, il-Kummissjoni ma tqisx li huwa neċessarju li jiġu kkalkolati dawn l-ammonti.

3.5.4.3. Speċifiċità

(173) L-assigurazzjoni ta' kreditu għall-esportazzjoni ta' Sinosure hija speċifika skont l-Artikolu 4(4)(a) tar-Regolament bażiku peress li din hija kontinġenti fuq il-prestazzjoni tal-esportazzjoni.

3.5.4.4. Konklużjoni

(174) Għaldaqstant, il-Kummissjoni kkonkludiet li dan is-sussidju huwa kumpensatorju.

3.6. Dħul tal-gvern mitluf jew mhux miġbur li normalment ikun dovut

3.6.1. Programmi u politiki ta' taxxa fuq l-introjtu u ta' taxxa diretta oħra

3.6.1.1. Konstatazzjonijiet tal-investigazzjoni oriġinali

(175) Fl-investigazzjoni oriġinali, il-Kummissjoni stabbilixxiet li l-produtturi tal-OCS kienu qed jieċievu sussidji kumpensatorji relatati mat-trattament preferenzjali taħt programmi u politiki ta' taxxa fuq l-introjtu u ta' taxxa diretta oħra.

(176) Fir-rigward ta' żewġ programmi speċifiċi: Politiki tat-Taxxa għat-Tnaqqis tal-Ispejjeż tar-Riċerka u tal-Iżvilupp, u Konċessjonijiet tat-Taxxa għar-Reġjuni Ċentrali u tal-Punent, il-Kummissjoni, minħabba li kellha biżżejjed kooperazzjoni tal-Gvern Ċiniż u tal-produtturi esportaturi Ċiniżi, ibbażat is-sejbiet tagħha fir-rigward tal-bażi ġuridika, l-eliġibbiltà, in-natura tas-sussidju u l-ispeċifiċità tiegħu fuq it-tweġibiet ivverifikati għall-kwestjonarju u setgħet tikkalkula r-rati individwali ta' sussidju għall-kampjun tal-kumpaniji.

(177) Fir-rigward ta' tmien programmi u politiki oħra, minħabba n-nuqqas ta' kooperazzjoni tal-Gvern Ċiniż, il-Kummissjoni bbażat il-kostatazzjonijiet tagħha fuq l-evidenza li tressqet fit-talba u r-riżultati tal-investigazzjonijiet tal-awtoritajiet tal-Istati Uniti kontra s-sussidji fuq il-pajpijiet tal-linja tal-azzar ta' kwalità tal-karbonju wweldjati f'forma ta' ċirku (69), ċerti roti tal-azzar (70), id-decking tal-wajers (71), ċertu rmonk wara l-magni għall-qtugħ tal-lawn, (72) u l-investigazzjoni tal-Kummissjoni stess dwar il-karta fina miksija. Jenħtieġ li jissemma' li nstab li tnejn minn dawn it-tmien programmi mhumiex kumpensatorji.

(178) Instab li l-programmi tat-taxxa fuq l-introjtu u ta' taxxa diretta oħra huma sussidji skont it-tifsira tal-Artikolu 3(1)(a)(ii) u tal-Artikolu 3(2) tar-Regolament bażiku, fil-forma ta' dħul tal-gvern mitluf li jagħti benefiċċju lill-kumpaniji riċevituri.

(179) Instab ukoll li l-iskemi ta' sussidju huma speċifiċi skont it-tifsira tal-Artikolu 4(2)(a) tar-Regolament bażiku minħabba li l-leġiżlazzjonijiet li skonthom operat l-awtorità awtorizzanti llimitaw l-aċċess għall-iskemi għal ċerti intrapriżi u industriji biss ikklassifikati bħala mħeġġa, bħal dawk li jappartjenu għall-industrija tal-OCS. Barra minn hekk, in-nuqqas ta' kooperazzjoni mill-Gvern Ċiniż ma ppermettiex lill-Kummissjoni tilħaq il-konklużjoni dwar jekk kinux jeżistu kriterji oġġettivi ta' eliġibbiltà għal ċerti skemi, li għamluhom ukoll speċifiċi skont l-Artikolu 4(2)(b) tar-Regolament bażiku.

3.6.1.2. Kontinwazzjoni tal-programm ta' sussidju

(180) Fit-talba għal rieżami ta' skadenza taħt il-punti 126-136 u l-annessi 34 u 35, l-applikant ipprovda evidenza li ħafna produtturi Ċiniżi tal-azzar, inkluż mill-inqas tliet produtturi tal-OCS, għadhom jibbenefikaw minn mill-inqas żewġ programmi ta' sussidju fuq it-taxxa diretta li kienu kkumpensati fl-investigazzjoni oriġinali, jiġifieri l-Politiki tat-Taxxa Preferenzjali għall-Kumpaniji li huma Inċentivati bħala Intrapriżi b'Teknoloġija Avvanzata u Ġdida, u l-Politiki tat-Taxxa għat-Tnaqqis tal-Ispejjeż tar-Riċerka u tal-Iżvilupp.

(181) L-applikant indika li ż-żewġ skemi kienu kumpensabbli fl-investigazzjoni HRFP u fir-rieżami ta' skadenza tal-karta fina miksija (73). Is-sejbiet ta' dawn iż-żewġ investigazzjonijiet ikkonfermaw li l-iskemi għadhom qed jintużaw u għadhom ibbażati fuq l-istess bażi ġuridika u għalhekk, m'hemm l-ebda bidla fil-konklużjonijiet fir-rigward tal-eliġibbiltà, l-applikazzjoni prattika tal-iskemi, il-benefiċċji mogħtija fuq l-użu tagħhom u l-ispeċifiċità tagħhom.

(182) Barra minn hekk, l-aktar investigazzjonijiet riċenti kontra s-sussidji (l-investigazzjoni dwar it-tajers u l-investigazzjoni dwar ir-roti elettriċi), li l-perjodu ta' investigazzjoni tagħhom dam sejjer 6 xhur jew 9 xhur fl-istess żmien tal-investigazzjoni attwali, ikkonfermaw li l-iskemi kienu għadhom qed jintużaw u li n-natura tagħhom ma nbidlitx (74).

(183) Taħt il-punti 176-186 u l-anness 35 tat-talba għal rieżami ta' skadenza, l-applikant ipprovda evidenza li xi produtturi tal-OCS kienu qed jibbenefikaw minn tliet politiki tat-taxxa fuq l-introjtu preferenzjali addizzjonali, li ma kinux ikkumpensati fl-investigazzjoni oriġinali, jiġifieri l-Privileġġi tat-Taxxa fuq l-Introjtu tal-Intrapriżi għal Prodotti ta' Riżorsi mill-Użu Sinerġetiku (mill-inqas produttur wieħed tal-OCS qed juża din l-iskema), l-Eżenzjoni mit-Taxxa fuq l-Użu tal-Art (mill-inqas żewġ produtturi tal-OCS qed jużaw din l-iskema) u t-Tnaqqis tat-Taxxa fuq il-Mineral tal-Ħadid (mill-inqas produttur wieħed tal-OCS qed juża din l-iskema). L-evidenza f'dan ir-rigward hija bbażata fuq is-sejbiet tal-investigazzjoni HFRP u l-kontijiet awditjati tal-kumpaniji inkwistjoni.

(184) Fin-nuqqas ta' kooperazzjoni mill-Gvern Ċiniż, ma tressaq l-ebda argument li kien jisfida l-evidenza li tressqet mill-applikant fir-rigward tal-benefiċċji kontinwi tal-produtturi tal-OCS minn programmi u politiki tat-taxxa fuq l-introjtu u ta' taxxa diretta oħra.

(185) L-iskemi inkwistjoni jitqiesu li huma sussidji skont it-tifsira tal-Artikoli 3(1)(a)(ii) u 3(2) tar-Regolament bażiku fil-forma ta' dħul mitluf tal-gvern li jagħti benefiċċju lill-kumpanniji riċevituri.

3.6.1.3. Benefiċċju

(186) Fin-nuqqas ta' kooperazzjoni mill-Gvern Ċiniż u mill-produtturi esportaturi Ċiniżi, il-Kummissjoni ma kellha l-ebda informazzjoni speċifika għall-kumpaniji li fuq il-bażi tagħha setgħet tikkalkula l-ammont tas-sussidju mogħti matul il-perjodu ta' investigazzjoni tar-rieżami. Madankollu, għall-konstatazzjoni ta' kontinwazzjoni tas-sussidjar li waslet għaliha fl-investigazzjoni ta' rieżami ta' skadenza attwali, il-Kummissjoni ma tqisx li huwa neċessarju li jiġu kkalkolati dawn l-ammonti.

3.6.1.4. Speċifiċità

(187) L-iskemi huma speċifiċi skont it-tifsira tal-Artikolu 4(2)(a) tar-Regolament bażiku minħabba li l-leġiżlazzjonijiet li skonthom operat l-awtorità awtorizzanti llimitaw l-aċċess għall-iskemi għal ċerti intrapriżi u industriji biss.

3.6.1.5. Konklużjoni

(188) Għaldaqstant, il-Kummissjoni tikkonkludi li hemm biżżejjed evidenza li turi li xi wħud mill-programmi tat-taxxa komplew ikunu bħala sussidji kumpensatorji matul il-perjodu ta' investigazzjoni tar-rieżami.

3.6.2. Programmi u politiki tat-taxxa indiretta u tat-taxxa tal-importazzjoni

3.6.2.1. Konstatazzjonijiet tal-investigazzjoni oriġinali

(189) Fl-investigazzjoni oriġinali, il-Kummissjoni stabbilixxiet li l-produtturi tal-OCS kienu qed jiriċevu sussidji kumpensatorji relatati mat-trattament preferenzjali taħt żewġ programmi tat-taxxa indiretta u tat-taxxa tal-importazzjoni: (a) Intrapriżi b'investiment barrani (“FIEs”) b'eżenzjonijiet mit-taxxa tal-importazzjoni u tal-VAT u ċerti intrapriżi domestiċi li jużaw tagħmir importat f'industriji mħeġġa; u (b) Rifużjonijiet tal-VAT lil FIEs li jixtru tagħmir prodott domestikament.

(190) Barra minn dan, ġiet ikkumpensata skema reġjonali oħra kif ukoll diversi privileġġi tat-taxxa ad-hoc oħra relatati mat-taxxi indiretti.

(191) Minħabba kooperazzjoni insuffiċjenti tal-Gvern Ċiniż u l-fatt li l-kampjun tal-kumpaniji ma kienx qed jibbenefika minn dawn l-iskemi fl-investigazzjoni oriġinali, il-Kummissjoni bbażat is-sejbiet tagħha fir-rigward tal-bażi ġuridika, l-eliġibbiltà, in-natura tas-sussidju u l-ispeċifiċità tiegħu fuq l-evidenza li tressqet fit-talba u r-riżultati tal-investigazzjoni tal-awtoritajiet tal-Istati Uniti kontra s-sussidji fuq il-karta ħielsa miksija (75) u l-investigazzjoni tal-Kummissjoni stess dwar il-karta fina miksija (76).

(192) Instab li l-programmi tat-taxxa indiretta u tat-taxxa tal-importazzjoni huma sussidji skont it-tifsira tal-Artikolu 3(1)(a)(ii) u 3(2) tar-Regolament bażiku, fil-forma ta' dħul tal-gvern mitluf li jagħti benefiċċju lill-kumpaniji riċevituri.

(193) Instab ukoll li l-iskemi ta' sussidju huma speċifiċi skont it-tifsira tal-Artikolu 4(2)(a) tar-Regolament bażiku minħabba li l-leġiżlazzjonijiet li skonthom operat l-awtorità awtorizzanti llimitaw l-aċċess għall-iskemi għal ċerti intrapriżi u industriji biss. Barra minn hekk, in-nuqqas ta' kooperazzjoni mill-Gvern Ċiniż ma ppermettiex lill-Kummissjoni tilħaq il-konklużjoni dwar jekk kinux jeżistu kriterji oġġettivi ta' eliġibbiltà għal ċerti skemi, li għamluhom ukoll speċifiċi skont l-Artikolu 4(2)(b) tar-Regolament bażiku.

(194) Barra minn dan, instab li t-tieni skema msemmija fil-premessa (189) hija speċifika mat-termini tal-Artikolu 4(4)(b) tar-Regolament bażiku bħala kontinġenti fuq l-użu ta' prodotti domestiċi importati żżejjed, filwaqt li instab ukoll li l-iskema reġjonali u l-privileġġi ad-hoc huma speċifiċi skont it-termini tal-Artikolu 4(3) ta' dak ir-Regolament peress li l-eliġibbiltà tagħhom kienet limitata għal ċerti żoni u muniċipalitajiet magħżula fi ħdan il-ġurisdizzjoni tal-awtorità li kienet qed tagħti s-sussidju.

3.6.2.2. Kontinwazzjoni tal-programm ta' sussidju

(195) Fit-talba għal rieżami ta' skadenza taħt il-punti 137-141, l-applikant jindika li l-konstatazzjonijiet tal-investigazzjoni HRFP ikkonfermaw il-kontinwazzjoni tal-benefiċċji u l-kumpensabbiltà tal-ewwel skema elenkata fil-premessa (189). Ġie konfermat ukoll li l-bażi ġuridika tal-iskema ma nbidlitx u għalhekk ma kien hemm l-ebda bidla fil-konklużjonijiet fir-rigward tal-eliġibbiltà, l-applikazzjoni prattika tal-iskema, il-benefiċċji mogħtija fuq l-użu tagħha u l-ispeċifiċità tagħha (77).

(196) Barra minn dan, l-istess investigazzjoni HFRP ikkonkludiet li mill-inqas produttur wieħed tal-OCS kien qed jibbenefika minn din l-iskema fil-perjodu ta' investigazzjoni tal-investigazzjoni HRFP (2015) (78). Peress li l-programm inkwistjoni huwa marbut max-xiri ta' assi fissi, il-benefiċċju fuqu jenħtieġ li jkun (u kien fl-investigazzjoni HRFP) amortizzat matul iċ-ċiklu tal-ħajja tat-tagħmir. Għaldaqstant, il-Kummissjoni kkonkludiet li l-kumpanija inkwistjoni għadha qed tibbenefika minn dan is-sussidju fil-perjodu attwali ta' investigazzjoni tar-rieżami.

(197) Taħt il-punti 187-190 tat-talba, l-applikant jindika wkoll li bħala riżultat tal-investigazzjoni HRFP, instab li l-istess produttur tal-OCS ngħata rifużjoni ex-post tal-VAT u tat-taxxi kollha fuq id-dħul li tħallsu bejn l-2006-2009, minħabba r-rilokazzjoni tal-produzzjoni tiegħu. Fl-investigazzjoni HRFP, is-sussidju inkwistjoni ġie ttrattat bħala kontribuzzjoni finanzjarja marbuta ma' proġett ta' investiment fuq skala kbira u, għaldaqstant, il-benefiċċju fuqu ġie amortizzat fuq iċ-ċiklu tal-ħajja medju tal-assi fissi tal-kumpanija. Għaldaqstant, jista' jiġi konkluż li l-kumpanija inkwistjoni kienet għadha qed tibbenefika minn dan is-sussidju fil-perjodu ta' investigazzjoni tar-rieżami.

(198) Fin-nuqqas ta' kooperazzjoni mill-Gvern Ċiniż, ma tressaq l-ebda argument li kien jisfida l-evidenza li tressqet mill-applikant fir-rigward tal-benefiċċji kontinwi tal-produtturi tal-OCS minn programmi u politiki tat-taxxa indiretta u tat-taxxa tal-importazzjoni.

(199) L-iskemi inkwistjoni jitqiesu li huma sussidji skont it-tifsira tal-Artikoli 3(1)(a)(ii) u 3(2) tar-Regolament bażiku fil-forma ta' dħul mitluf tal-gvern li jagħti benefiċċju lill-kumpanniji riċevituri.

3.6.2.3. Benefiċċju

(200) Fin-nuqqas ta' kooperazzjoni mill-Gvern Ċiniż u mill-produtturi esportaturi Ċiniżi, il-Kummissjoni ma kellha l-ebda informazzjoni speċifika għall-kumpaniji li fuq il-bażi tagħha setgħet tikkalkula l-ammont tas-sussidju mogħti matul il-perjodu ta' investigazzjoni tar-rieżami. Madankollu, għall-konstatazzjoni ta' kontinwazzjoni tas-sussidjar li waslet għaliha fl-investigazzjoni ta' rieżami ta' skadenza attwali, il-Kummissjoni ma tqisx li huwa neċessarju li jiġu kkalkolati dawn l-ammonti.

3.6.2.4. Speċifiċità

(201) L-iskemi huma speċifiċi skont it-tifsira tal-Artikolu 4(2)(a) tar